
Statsbudsjettet 2006 –Fordeling av bevilgning 
– Hovedfordelingen

Del 1 Innledning

Universitetsdirektøren legger her frem forslag til fordeling av bevilgningen over statsbudsjettet for 2006. I dette saksfremlegget fremmes også forslag til styringssignaler til fakultetene/enhetene.

I styresak S67-05 om forberedende sak for budsjettfordelingen for 2006 ble det blant annet redegjort nærmere for regjeringens forslag til statsbudsjett for 2006 for Universitetet i Tromsø, herunder endringer i forhold til 2005 (jf tabellen under). 

Som det fremgår av tabellen under, har Universitetet en samlet netto realnedgang i budsjettet på drøyt 4 mill, dersom en legger til grunn en lønns- og prisstigning i året som kommer på om lag 3%. Nedgangen skyldes i hovedsak reduksjon i resultatuttelling særlig innenfor forskning, men også i undervisningsbevilgningen, samt studieplasskutt. Veksten knytter seg hovedsaklig til stipendiatstillinger samt tidligere vedtatte opptrappingsplaner for medisin-, farmasi- og tannlegeutdanninga. Det vil si at de postene som øker er øremerket spesifikke formål (bestemte utdanninger og stillinger), mens kuttene kommer på poster som i mindre grad  kan knyttes til bestemte aktiviteter. 

Budsjettet for 2006 gir i utgangspunktet ikke rom for finansiering av nye tiltak/aktiviteter ut over de som allerede er øremerket i statsbudsjettet (stipendiatstillinger og enkelte utdanninger). Tvert imot tilsier budsjettet for året som kommer, en generell innstramming i aktivitetsnivået innenfor eksisterende virksomhet. Nye tiltak Universitetet ønsker prioritert, må da finansieres gjennom ytterligere reduksjon innenfor eksisterende virksomhet. På den annen side har Universitetet betydelige avsetninger (ubrukte midler) ved utgangen av 2005. Disse overføres til 2006 (om lag 160 mill i henhold til prognosene i styresak S56-05 om budsjettoppfølging per 1. september). Avsetningene må blant annet ses i sammenheng med den betydelige veksten de senere årene i studiepoengsmidler (35 mill) og kvalitetsreformmidler (52 mill). I tillegg kommer en vekst på 41 nye stipendiatstillinger i perioden 2003–2005. 

Bevilgningsveksten de senere årene har først og fremst gått til undervisnings- og forskningsenhetene. Det er imidlertid viktig at veksten skjer på en balansert måte i den forstand at når den faglige aktiviteten økes, må også ressurser til infrastruktur økes. Det siktes her både til bygningsdrift, bibliotektjenester og de service- og forvaltningsoppgaver som ivaretas av sentraladministrasjonen, herunder IT-drift. En slik helhetlig utvikling er etter universitetsdirektørens syn nødvendig for å utnytte ressursene effektivt og for å kunne sikre gode rammebetingelser for den faglige virksomheten. 

De nye tiltakene/aktivitetene som foreslås finansiert i dette saksfremlegget, er til dels basert på tidligere styrevedtak om aktivitetsøkning (f eks telemedisin og Marbank). I tillegg fremmes enkelte forslag til nye tiltak/aktiviteter eller styrking av eksisterende aktiviteter. 

	Statsbudsjettet 2006 - Universitetet i Tromsø 

	 Alle beløp i 1000 kr 
	
	 Stoltenberg-regjeringens forslag 

	 Bevilgningsøkning  
	
	 

	 Statsbudsjettet 2005 
	
	   1 103 772 

	 Statsbudsjettet 2006 
	
	   1 136 314 

	 Økning  
	
	       32 542 

	 
	
	 

	 
	
	 

	 Lønns- og priskompensasjon og helårsvirkninger 
	
	 

	 Lønns- og priskompensasjon (ca 3 %) 
	
	        32 966 

	 Nye studieplasser medisin (15) og farmasi (8) i 2005 – helårsvirkning 
	
	          1 661 

	 8 nye stipendiatstillinger tildelt i 2005 – helårsvirkning 
	
	          2 296 

	 
	
	        36 923 

	 
	
	 

	 Realendringer 2006 
	
	 

	 Resultatendring undervisning 
	
	-2 615

	 Resultatendring forskning 
	
	-11 488

	 Nye stipendiatstillinger (20/30) 
	
	         8 880 

	 Nye studieplasser tannlegeutdanninga (30) 
	
	          4 050 

	 Nye studieplasser medisin (15) 
	
	          1 181 

	 Utstyr tannlegeutdanninga 
	
	          1 450 

	 Videreført studieplasskutt fra 2005 (242 plasser) – helårsvirkning 
	
	-4 719

	 Videreført kutt i revidert statsbudsjett 
	
	-1 120

	 
	
	-4 381


For på sikt å få bedre balanse mellom årlige bevilgninger/inntekter og utgifter, foreslås det i dette saksfremlegget en overbudsjettering med samme beløp som for 2005, det vil 12,5 mill. Det vil si at det foreslås fordelt 12,5 mill mer til fakultetene/enhetene enn det Universitetet mottar i bevilgning over statsbudsjettet i 2006. Medregnet overbudsjetteringen i 2005 på tilsvarende beløp, vil da den samlede overbudsjetteringen være på i alt 25 mill i 2006. Hensikten med overbudsjettering er at negativ saldo/avsetning på en sentral konto balanseres mot avsetninger i regnskapene til fakultetene/enhetene, slik at Universitetets totale avsetninger vil bli lavere. Overbudsjetteringen i år er i stor grad knyttet til forslaget om tildeling av 8,3 mill til avansert vitenskapelig utstyr. Det er liten grunn til å tro at de samlede avsetningene til fakultetene/enhetene vil bli lavere enn 25 mill. Etter universitetsdirektøren syn er det derfor en liten risiko Universitetet løper ved å overbudsjettere på dette nivået. 

Både satsene i undervisningsbevilgningen og i den resultatbaserte forskningsbevilgningen er justert opp i tråd med indeksreguleringen på ca 3% i statsbudsjettet. Videre er tildelingene til stipendiat- og postdoktorstillingene som finansieres over den strategiske forskningsbevilgningen justert i tråd med reell lønnsutvikling for disse stillingene. Avsetningene til vitenskapelig utstyr er dessuten betydelig høyere enn den faktiske tildelingen til dette formålet. Dette innebærer at det er basisbevilgningen i den interne budsjettfordelingsmodellen som må salderes for å få budsjettet til å gå i balanse, herunder også inndekning av reduksjonen i forskningsbevilgningen samt de nye tiltakene/aktivitetene som Universitetet selv vedtar å iverksette.  

I forslaget til fordeling er det blant annet satt av midler til følgende nye tiltak/aktiviteter eller styrking av eksisterende aktiviteter i basisbevilgningen:

· Masterstudium i telemedisin og e-helse 

· Marbank og marbio 

· Arktisk-alpin botanisk hage – styrking av driften 

· Nye mellom-/toppstillinger ved Juridisk fakultet 

· Ny stilling i samisk språk ved Humanistisk fakultet 

· Styrking av vitenskapelige samlinger ved Tromsø museum

· Tildeling til ny zoologisk utstilling ved Tromsø museum

· Administrative systemer

· Igangsetting av trainee-program

· Styrking av driftsbudsjettet til Universitetsbiblioteket (UB)

· Økning i energiutgifter (bygningsdrift og bunkers)

Tiltakene som er nevnt under de fem første kulepunktene gjelder oppfølging av tidligere styrevedtak. 

Del 2 Fordeling av bevilgningen

2.1 Budsjettfordelingsmodell 

Det vises til styresak S67-05 om forberedende budsjettsak for 2006, der det ble vedtatt at budsjettfordelingen for året som kommer skal skje i henhold til gjeldende interne budsjettfordelingsmodell. Gjeldende budsjettfordelingsmodell var beskrevet i ovennevnte sak. 

Hovedkomponentene i modellen er kort oppsummert under.

Undervisningsbevilgning (resultatbasert)

· Avlagte studiepoeng

· Studentutveksling

Forskningsbevilgning

· Resultatbasert forskningsbevilgning

· Strategisk forskningsbevilgning

Basisbevilgning

· Generell del

· Spesielle formål

Undervisningsbevilgningen er i sin helhet resultatbasert, mens forskningsbevilgningen er delvis resultatbasert. Fordelingen av den strategiske forskningsbevilgningen og basisbevilgningen vedtas direkte i styret. Basisbevilgningen består av en generell del og tildeling til spesielle formål. 

2.2
Undervisningsbevilgning (jf vedlegg 2)

Studiepoengsmidler

Tabellen under viser antall avlagte 60-studiepoengsenheter i 2003 og 2004 for de ulike fakultetene/enhetene (kolonne A og C). Videre viser tabellen fordeling av studiepoengsmidler i 2005 og forslag til fordeling av studiepoengsmidler i 2006 (kolonne B og D). 

	 
	Studiepoengsmidler
	 

	 
	A
	B
	C
	D
	E = D-B

	Fak/enhet
	Studiepoeng 2003
	Tildeling 2005 (i 1000 kr)
	Studiepoeng 2004
	Foreslått 
tildeling 2006 
(i 1000 kr)
	Endring tildeling (i 1000 kr)

	Hum.fak.
	314
	6 775
	303
	7 038
	263

	Jur.fak.
	389
	10 024
	408
	10 102
	78

	Mat.-nat.fak.
	309
	8 839
	286
	9 217
	378

	Med.fak.
	915
	55 885
	855
	53 981
	- 1 904

	NFH
	414
	12 345
	399
	11 249
	-1 096

	SV-fak 
	1 359
	33 477
	1403
	35 943
	2 466

	UVETT
	54
	1 068
	18
	368
	-700

	Sum
	3 754
	128 413
	3 731
	127 898
	-515


Reglene for beregning av studiepoengsmidler ble vedtatt i styresak S148-02, og lå til grunn for fordelingen av bevilgningen over statsbudsjettet i 2003, 2004 og 2005. De samme beregningsreglene er benyttet i forslag til fordeling for 2006 med unntak av at satsene for uttelling for de ulike studiene er justert opp med ca 3,2 % i tråd med departementets regulering av satsene. Satsene som benyttes i den interne budsjettfordelingsmodellen utgjør 75 % av satsene i det nasjonale finansieringssystemet. Vedlegg 4 viser uttelling for avlagte studiepoeng for de ulike studiene. I tallene inngår både bevilgningsfinansierte og eksternt finansierte studiepoeng (studieprogram). 

Som det fremgår av kolonne E er det en samlet nedgang i studiepoengsuttellingen på 0,515 mill kr nominelt. Den samlede studiepoengsproduksjonen er på omtrent samme nivå i 2004 som i 2003
 (jf kolonnene A og C).

For Mat.-nat.fak. og Hum.fak. er det mindre endringer i budsjettmessig uttelling i forhold til 2005. Mat.-nat. fak har hatt en ikke ubetydelig nedgang i studiepoengsproduksjonen (7 %), men på grunn av en større andel studiepoeng avlagt i høyere kostnadskategorier (høyere grad) opprettholdes uttellingen på samme nivå som for 2005. SV-fak. har økt både studiepoengsproduksjonen og den budsjettmessige uttelling. Økningen for fakultetet skyldes først og fremst flere avlagte studiepoeng på masternivå (kategori D).

I departementets finansieringsmodell er det integrerte masterstudiet i jus flyttet fra kostnadskategori D til E, som har en lavere sats per avlagte 60-studiepoeng. For at denne budsjettekniske endringen i seg selv ikke skal medføre umiddelbare endringer i tildelingsnivå har departementet økt basisbevilgningen til Universitetet. Universitetsdirektøren har i tråd med ovennevnte endringer i departementets modell, også endret kategoriseringen i den interne budsjettfordelingsmodellen, slik at jusstudiet nå inngår i kategori E. Dette er årsaken til at Jur.fak., til tross for en økning i studiepoengsproduksjonen fra 389 i 2003 til 408 i 2004 (5 %), ikke øker den budsjettmessige uttellingen med mer enn 78 000 kr. Imidlertid er basisbevilgningen til Jur.fak. økt med 1 mill. Dette som kompensasjon for reduksjonen i undervisningsbevilgningen i 2006, som følge av endring i kostnadskategori for jusstudiet. 

Ved omlegging fiskerikandidatstudiet til et bachelorstudium og et masterstudium i fiskerifag, er plassering i kostnadskategori i departementets finansieringsmodell endret slik at det totalt gis mindre studiepoengsuttelling enn tidligere. Dette skyldes at bachelor-delen av studiet nå er plassert i kategori E (tilsvarende bachelor i realfag), mens det tidligere fiskerikandidatstudiet i sin helhet var plassert i kategori C (tilsvarende master i realfag). Både den samlede studiepoengsproduksjonen og den budsjettmessige uttellingen til NFH er redusert. Reduksjonene i budsjettuttellingen er større enn den ellers ville ha vært som følge av endring i kostnadskategoriplassering i forbindelse med omleggingen av fiskerikandidatstudiet. For at denne budsjettekniske endringen ikke skal gi umiddelbare budsjettmessige konsekvenser for NFH, er basisbevilgningen til NFH foreslått økt med 0,7 mill i 2006
. 

Studiepoengsproduksjonen på medisinstudiet har gått ned, og dette er hovedårsaken til reduksjonen i både den samlede studiepoengsproduksjonen og den budsjettmessige uttellingen for Med.fak. Det har de siste årene (2002 og 2003) vært en ekstraordinær høy studiepoengsproduksjon på medisin som følge av at modulisering av deler av studiet (flere eksamener) har gitt såkalte budsjettmessige ”pukkeleffekter” ved opphopning av avlagte studiepoeng i en overgangsfase. 

Videre har medisin grunnstudium (tidligere medisin grunnfag) endret kategorisering i departementets finansieringsmodell. Tidligere har dette studiet vært plassert i kostnadskategori F, men er nå flyttet opp i kategori E, noe som gir høyere uttelling per avlagte 60-studiepoeng. Tilsvarende er gjort i den interne budsjettfordelingsmodellen. Basisbevilgingen til Med.fak. for 2006 er som følge av dette redusert med 0,3 mill i 2006 slik at denne budsjettekniske endringen ikke i seg selv skal gi umiddelbare budsjettmessige konsekvenser.

U-vett initierer og administrerer videreutdanningsstudier. Størstedelen av studiepoengsmidlene fordeles til de aktuelle fagmiljøene. U-vett har som mål å overføre ansvaret for studiene til fakulteter/ NFH når de er etablert. 

Studentutveksling

Tabellen under viser fordeling av resultatmidler på bakgrunn av antall inn- og utreisende utvekslingsstudenter. Den nasjonale satsen er økt fra 5 400 til 5 600 kr per utvekslingsstudent, og denne satsen er også lagt til grunn i forslaget til intern fordelingen av resultatmidler i 2006 (kolonne D). 

Forutsetningen for å oppnå økonomisk uttelling i fordelingsmodellen er at utvekslingsoppholdet er på minst 3 måneder. 

	Studentutveksling

	 
	A
	B
	C
	D
	E= D-B

	Fak/enhet
	Utvekslings-studenter 2003
	Tildeling 2005 
(i 1000 kr)
	Utvekslings-studenter 2004
	Foreslått tildeling 2006 (i 1000 kr)
	Endring tildeling 
(i 1000 kr)

	Hum.fak.
	36
	194
	48
	259
	65

	Jur.fak.
	5
	27
	3
	16
	-11

	Mat.-nat.fak.
	14
	76
	37
	200
	124

	Med.fak.
	33
	178
	49
	265
	87

	NFH
	26
	140
	28
	151
	11

	SV-fak.
	31
	167
	81
	437
	270

	Sum
	145
	783
	246
	1328
	546


Tabellen viser en økning i antall utvekslingsstudenter. Nivået er imidlertid lavere enn målsettingen for Universitetet.

2.3
Forskningsbevilgning (jf vedlegg 2)

2.3.1 Resultatbasert forskningsbevilgning

I sak S148-02 om ny intern fordelingsmodell vedtok styret at Universitetet skulle benytte de samme resultatindikatorene internt som i det nasjonale finansieringssystemet med unntak av førstestillinger. I statsbudsjettet for 2006 er resultatindikatorene i det nasjonale finansieringssystemet endret, slik at antall masterkandidater og førstestillinger ikke lenger teller med. Videre er publiseringspoeng tatt inn som ny indikator, mens EU-inntekter gir større uttelling enn tidligere. I motsetning til tidligere er det i beregningsgrunnlaget for resultatindikatorene i statsbudsjettet for 2006 kun lagt til resultater det siste året (2004), mens resultatindikatorene tidligere var basert på gjennomsnitt over tre år.  

I forberedende styresak S67-05 om budsjettfordelingen vedtok universitetsstyret at gjeldende interne budsjettfordelingsmodell skulle legges til grunn for fordelingen for 2006. Det vil si at endringene i det nasjonale finansieringssystemet ikke skal gjøres gjeldende internt for 2006. Styret vedtok imidlertid i ovennevnte sak at universitetsdirektøren skal ta initiativ til en gjennomgang av den interne modellen våren 2006 med sikte på tilpasninger til endringer i de nasjonale systemet ved fordelingen for 2007. 

I tråd med gjeldende interne budsjettfordelingsmodell gis det uttelling for antall uteksaminerte doktorgradskandidater (kolonne A), antall uteksaminerte hovedfags-, master og profesjonskandidater (kolonne B) samt EU- og NFR-midler (hhv kolonne C og D). Det er gjennomsnittet for disse resultatindikatorene for årene 2002-2004 som legges til grunn for beregning av budsjettuttellingen for 2006. Det samlede forslag til resultatbasert forskningsbevilgning i 2006 fremgår av kolonne E, mens fjorårets tildeling vises i kolonne F. 

Universitetsdirektøren foreslår at uttellingen for uteksaminerte doktorgradskandidater øker fra 0,320 mill, som var satsen som ble benyttet i 2005, til 0,330 mill, det vil si med ca 3% i tråd med pris- og lønnsjusteringskomponenten som er lagt inn i statsbudsjettet. Det foreslås en tilsvarende prosentvis endring i satsen for uteksaminerte hovedfags-, master og profesjonskandidater. Det vil si en økning fra 10 700 til 11 000 per kandidat. Uttellingen for EU- og NFR-midler opprettholdes på samme nivå som i 2005 ved at det gis 14 øre per krone som fakultetene/enhetene mottar fra disse finansieringskildene. Disse endringene er innarbeidet i tabellen under. 

Alle beløp i 1000 kr 

	Resultatbasert forskningsbevilgning 

	 
	2006
	2005
	Endring

	 
	 A 
	 B 
	 C 
	 D 
	 E =A+B+C+D 
	 F 
	 G = E - F 

	 
	Dr.grads kand
	HF/master/ prof.kand
	EU-tild
	NFR-tild
	 Foreslått
tildeling 2006 
	 Tildeling 2005 
	 

	 Hum.fak. 
	1210
	378
	52
	1453
	3 092
	2 440
	652

	 Jur.fak. 
	
	458
	2
	184
	644
	673
	- 29

	 Mat.-nat.fak. 
	4 730
	473
	421
	5 245
	10 869
	9 416
	1 453

	 Med.fak. 
	7 260
	1 525
	230
	5 119
	14 134
	12 851
	1 283

	 NFH 
	3 300
	719
	478
	4 990
	9 487
	8 741
	746

	 SV-fak. 
	3 520
	1 209
	33
	2 264
	7 023
	6 723
	300

	 TMU 
	        - 
	
	
	111
	111
	81
	30

	 UVETT 
	        - 
	         - 
	
	13 
	13
	1
	12

	 Sum 
	20 020 
	4 759 
	  1 215 
	19 379  
	45 373
	40 926
	4 447


Det er samlet sett økning i den resultatbaserte forskningskomponenten fra 2005 til 2006 på 4,447 mill, det vil si ca 11%. Det er uttellingen knyttet til uteksaminerte doktorgradskandidater og NFR-midler som er årsaken til økningen. Universitetet hadde i 2004 et rekordår når det gjelder antall uteksaminerte doktorgradskandidater (70). 

I det nasjonale finansieringssystemet fikk imidlertid Universitetet en reduksjon i den resultatbaserte forskningskomponenten på ca 11,5 mill i 2006. Årsaken til forskjellen i uttelling i den interne modellen og nasjonalt, må ses i sammenheng med de store omleggingene i resultatbasert forskningsbevilgning som er gjort i statsbudsjettet i 2006, og som er beskrevet over. I den interne budsjettfordelingsmodellen gir kuttet seg utslag i basisbevilgningen. 

I vedlegg 6 beskrives hvordan kandidatmidler for doktorgradskandidater fordeles når flere enheter bidrar med ressurser i forbindelse med opplæring og veiledning.

2.3.2 Strategisk forskningsbevilgning

Generelt 

Den strategiske forskningsbevilgningen i den interne fordelingsmodellen består av ulike komponenter:

· Vitenskapelig utstyr

· Strategiske forskningsmidler 

· Stipendiat- og postdoktorstillinger (rekrutteringsstillinger)

· Internasjonale symposier 

· Overgangsstipend og frikjøp av forskere

· Utenlandsopphold for stipendiater

De tre førstnevnte bevilgningene øremerkes i statsbudsjettet, mens de tre sistnevnte er midler som Universitetet selv setter av. Ved fordelingen for 2006 foreslås det også at driftsmidler til forskerskoler settes av under denne posten. I 2005 ble disse midlene satt av under basisbevilgningen. 

Vitenskapelig utstyr 

Generelt

I forslag til statsbudsjett for 2006 er bevilgningen vitenskapelig utstyr videreført med samme beløp som tidligere, det vil si med 12,1 mill. Imidlertid foreslår universitetsdirektøren at det fordeles 20,4 mill kr til vitenskapelig utstyr for 2006. Differansen må ses på som et ledd i overbudsjetteringen i 2006. I 2005 ble det til sammenlikning satt av 24,1 mill til dette formålet. 

Avansert vitenskapelig utstyr

I likhet med tidligere år lyste NFR inneværende år ut midler for 2006 til avansert vitenskapelig utstyr
 for forskning ved universiteter og høgskoler. På bakgrunn av innspill fra fakultetene/enhetene behandlet og prioriterte utstyrsutvalget ved UiTø
 de ulike søknadene, før de ble oversendt til NFR.

I følge NFR er bevilgningene til avansert vitenskapelig utstyr så vidt lave i regjeringens forslag til statsbudsjett for 2006 at det ikke vil bli innvilget nye søknader til slikt utstyr i året som kommer. Dette er en tilsvarende situasjon som for inneværende år, da NFR også signaliserte til universitetene at det på grunn av budsjettsituasjonen ikke ville bli tildelt midler til nye søknader i 2005. På den bakgrunn vedtok universitetsstyret for 2005 å øremerke midler over Universitetets egen bevilgning for å realisere de 4 høyest prioriterte søknadene. Dette tilsvarte en samlet tildeling på i alt 8 mill til dette formålet. Imidlertid fant NFR likevel å kunne tildele midler til avansert vitenskapelig utstyr, slik at den høyest prioriterte søknaden fra Universitet i Tromsø ble innvilget. 

Universitetsdirektøren foreslår at det på tilsvarende måte som i 2005, settes av 8,3 mill til avansert vitenskapelig utstyr ut over rammen på 12,1 mill til finansiering av avansert vitenskapelig i 2006. Det legges her vekt på at det allerede er foretatt en intern vurdering og prioritering av søknadene både lokalt ved fakultetene/enhetene og i det sentrale utstyrsutvalget ved UiTø. 

Forslaget om tildeling av midler til avansert vitenskapelig utstyr innebærer at de fire høyest prioriterte søknadene til UiTø kan realiseres. Tallene i tabellen under viser 90 % av antatt investeringsutgiften for utstyret. Resterende 10 % må dekkes av fakultetene/NFH innenfor ordinær budsjettramme, i tråd med tidligere praksis for slikt ustyr. Det forutsettes videre at fakultetene dekker eventuelle lønns- og driftskostnader knyttet til disse utstyrsinvesteringene innenfor ordinær budsjettramme (jf vedlegg 7).

Øvrig vitenskapelig utstyr (nøkkelfordeling)

En del av utstyrsfordelingen skjer normal ved en nøkkelfordeling mellom fakultetene/enhetene. 

I beregningsgrunnlaget for nøkkelfordelingen
 tas det hensyn til fakultetets størrelse (målt i rammetildeling) og innslaget av eksperimentelle fag (målt i antall vitenskapelige stillinger innenfor de aktuelle fag i forhold til samlet antall vitenskapelige stillinger). I nøkkelfordelingen inngår ikke de felles administrative enhetene i sentraladministrasjonen, UB, U-Vett, Samisk senter og sentrene. 

Departementet har bevilget i alt ca 120 mill til utstyr (inkludert vitenskapelig utstyr) til Teorifagbygget. Ved utgangen av 2005 vil det stå om lag 45 mill ubrukt på denne øremerkede posten. Fakultetene/enhetene som flytter inn i det nye bygget, får utstyrsbehovet som er knyttet til de nye lokalene, finansiert over bevilgningen til utstyr til dette bygget. Disse enhetene gis derfor, i likhet med for 2005, lavere uttelling enn normalt i forbindelse med nøkkelfordeling av midler til vitenskapelig utstyr over den ordinære posten i statsbudsjettet. Dette gjelder Hum.fak, SV-fak. og Jur.fak. 

Det overlates til fakultetene/enhetene å foreta prioriteringene mellom de konkrete utstyrsenhetene. Det understrekes at disse utstyrsmidlene kan benyttes både til lettere vitenskapelig utstyr og til avansert vitenskapelig utstyr. 

Tabellen under viser universitetsdirektørens forslag til fordeling:

Alle beløp i 1000 kr 

	Fordeling vitenskapelig utstyr 2006
	Beløp

	Elektronisk pipeteringsrobot (NFH/institutt for akvatisk biologi)
	1 100

	Utstyr galenisk farmasi – pakke 3 (Med.fak/Institutt for farmasi.)
	2 200    

	LC-MS for høykapasitets screening (NFH/marbio)
	2 200

	Mobil radar observatorium  (Mat.nat./Institutt for fysikk)
	2 800

	Sum avansert vitenskapelig utstyr
	8 300

	Nøkkelfordelt
	Hum.fak
	199

	
	Jur.fak
	-

	
	Mat.-nat.fak
	3 723

	
	Med.fak
	5 319

	
	NFH
	1 596

	
	SV-fak 
	731

	
	TMU
	532

	Sum nøkkelfordelt
	12 100

	Totalt fordelt 
	20 400


Strategiske forskningsmidler

Bakgrunn

Ved tildelinga av strategiske forskningsmidler fra departementet het det at "løyvinga skal nyttast til konsentrerte strategiske satsingar innanfor forskings- og utviklingsarbeid i tråd med dei måla og strategiane som gjeld ved universitetet". 

Midler til forskerlinje i medisin og til professorat i torskeavl var forutsatt finansiert innenfor rammen av disse midlene allerede i statsbudsjettet for 2002. 

De øvrige områdene som de siste årene er blitt tildelt strategiske forskningsmidler av universitetsstyret; er satsingen innenfor funksjonell genomforskning (FUGE) og de fire områdene som i 2001 ble fremmet som UiTøs kandidater til sentre for fremragende forskning (SFF). De fire sentersøknadene var som følger:

· Senter innen kosmisk geofysikk/nordlysforskning (SETUP)

· Senter innen teoretisk lingvistikk (CASTL)

· Marint biosenter (MABCENT)

· Senter innen reindrifts- og ressursforvaltningsforskning (SARVVIS)

Kun CASTL ble som kjent til slutt ett av 13 nasjonale sentrene for fremragende forskning (SFF). 

I 2005 ble de strategiske forskningsmidlene fordelt slik det går fram av tabellen på neste side.

Alle beløp i 1000 kr

	Strategiske forskningsmidler – 2005

	 Forskerlinje medisin 
	 Med.fak. 
	      1 700 

	 Marin satsing 
	 Norges fiskerihøgskole 
	      5 000 

	 Strategisk forskningsprogram om reindrift og 
 ressursforv. (SARVVIS) 
	 Samisk senter 
	200 

	 Senter for fremragende forskning (CASTL) 
	 Hum.fak. 
	      1 550 

	 Kosmisk geofysikk/Nordlysforskning/EISCAT 
	 Mat.-nat.fak. 
	      1 200 

	 Funksjonell genomforsking (FUGE) – Nasjonalt 
	 Mat.-nat.fak. 
	       800 

	 Funksjonell genomforsking (FUGE) – Regionalt senter
	 Mat.-nat.fak./Med.fak. 
	      1 500 

	 Søknadsstøtte ved eksterne prosjekter 
	 Forskningsavdelinga 
	       600 

	 Posisjoneringsmidler 
	 Sentralt 
	       200 

	 
	 
	     12 750 


I vedlegg 8 er det gjort nærmere rede for søknadene fra Universitetet i Tromsø i den nye søknads​runden i 2005/2006 om sentre for fremragende forskning (SFF) og sentre for forsknings​drevet innovasjon (SFI), herunder hvilke forpliktelser om egenfinansiering som Universitetet har påtatt seg i denne sammenheng. 

Forslag til fordeling i 2006

Den opprinnelige tildelingen av strategiske forskningsmidler i statsbudsjettet var på 12,1 mill. I statsbudsjettet i 2004 ble beløpet redusert til 8,8 mill, og dette nivået har blitt videreført i statsbudsjettene for 2005 og 2006. Indeksreguleres beløpet på 8,8 mill i tråd med den ordinære lønns- og priskompensasjonen i statsbudsjettet de siste tre årene, gir dette et inflasjonsjustert beløp på om lag 9,6 mill i strategiske forskningsmidler. 

I forbindelse med budsjettfordelingen for 2004 og 2005 overførte Universitetet imidlertid midler/stillinger fra stipendiat- og postdoktorpotten for å opprettholde nivået på de strategiske forskningsmidlene. Hvorvidt midlene/stillingene sorterer under posten ”strategisk forskningsmidler” eller under posten  ”stipendiat- og postdoktorstillinger” har imidlertid ingen reell budsjettmessig betydning. Av praktiske/administrative hensyn foreslår universitetsdirektøren å tilbakeføre midlene/stillingene til posten ”stipendiat- og postdoktorstillinger”, slik at alle stipendiat- og postdoktorstillinger som fordeles/refordeles av styret nå inngår her. Dette gir bedre oversikt og letter arbeidet med administrering av stillingene. Dette innebærer at posten stipendiat- og postdoktorpotten økes og at strategiske forskningsmidler reduseres tilsvarende.

I det videre redegjøres det for universitetsdirektørens forslag for 2006.

Forskerlinje medisin

Midler til forskerlinje i medisin ble av departementet i statsbudsjettet for 2002 forutsatt dekket over posten for strategiske forskningsmidler. Beløpet på 1,7 mill foreslås derfor videreført til dette formålet i 2006. Midlene finansierer 12 heltidsstudieplasser på forskerlinja.

Marin satsing

I tildelingen til marin satsing ved NFH i 2005 inngår midler til professorat i torskavl som i statsbudsjettet for 2002 ble forutsatt dekket over denne posten. Videre har 0,7 mill vært satt av til arbeidet med å videreutvikle den forrige Mabcent-søknaden om senter for fremragende forskning (SFF) innen marin bioteknologi med tanke på en ny utlysning. I forbindelse med den nye søknadsrunden i 2005/2006 står dette fagmiljøet bak søknad om senter for forskningsdrevet innovasjon (SFI). Fagmiljøet ved Institutt for marin bioteknologi (IMAB) ved NFH har dessuten vært sentrale i etableringen av marin bioprospekteringsplattform (Marbio) og marin biobank (Marbank), som ble behandlet i universitetsstyret i møte 24. november (sak S72-05). Deler av de strategiske forskningsmidlene som NFH har mottatt har gått til investeringer ved etablering av Marbio. 

I styresak S72-05 ble det vedtatt å avsette 2 mill til Marbank hvert år i to år (2006 og 2007). Finansieringen av Marbio ble imidlertid ikke behandlet i ovennevnte sak 

NFR er hovedfinansieringskilden for Marbio. I forbindelse med søknaden til NFR har Universitetet forpliktet seg til å gå inn med drøyt 6 mill som egeninnsats. Inkludert disse 6 mill har Marbio finansiering for 2006 og 2007. De involverte fakultetene/NFH har allerede gått inn med 2 mill, det vil si at det gjenstår 4 mill for dekke driftskostnadene ut 2007. Universitetsdirektøren foreslår at det settes av 1 mill av de strategiske forskningsmidlene til drift av Marbio i 2006, og universitetsdirektøren er innstilt på å foreslå tilsvarende avsetning i 2007. Det vil si til sammen 2 mill over to år. Når det gjelder resterende beløp på 2 mill foreslår universitetsdirektøren at dette beløpet dekkes gjennom øremerking av basisbevilgningen til Mat.-nat.fak og Med.fak., som også har fagmiljø som er involvert i Marbio. Det foreslås derfor at 0,5 mill av basisbevilgningen til både Mat.-nat.fak. og Med.fak. øremerkes drift av Marbio i 2006. Universitetsdirektøren er videre innstilt på å foreslå samme avsetning i 2007. 

I likhet med for 2005 foreslås det avsatt i alt 5 mill til satsing på marin forskning ved NFH. Utover ovennevnte øremerkinger (professorat torskavl og drift Marbio) skal midlene nyttes til strategiske forskningssatsinger ved NFH.

SARVVIS

Samisk senter har mottatt 0,2 mill i strategiske forskningsmidler årlig i perioden 2003-2005 med sikte på utvikling av ny søknad om senter for fremragende forskning (SFF) innenfor SARVVIS-programmet for reindriftsrelatert forskning. Midlene har blitt brukt til avlønning av person i 20 %-stilling som har bidratt spesielt i forbindelse med arbeid knyttet til søknader om ekstern finansiering. Sommeren 2005 ble det klart at man ikke var i posisjon til å søke om SFF i forbindelse med en nye søknadsrunden som ble utlyst inneværende år. Samisk senter viser imidlertid til at midlene har gjort det mulig å oppnå annen ekstern finansiering til programmet, blant annet fra Forskningsrådet, og ber om at midlene videreføres. Dette vil blant annet, etter senterets syn, gjøre det lettere å skaffe ekstern finansiering til videre utvikling av SARVVIS-programmet. Universitetsdirektøren mener imidlertid at forutsetningene for tildeling av midlene nå bortfaller, og viser til at det allerede er avsatt midler til stilling sentralt som skal bistå fagmiljø ved Universitetet i arbeidet med søknad om ekstern finansiering over de strategiske forskningsmidlene. Universitetsdirektøren foreslår derfor at midlene ikke videreføres i 2006. 

CASTL

I 2005 ble det videreført 1,550 mill til dekning av en professor II-stilling og to postdoktorstillinger ved Center for Advanced Studies in Theoretical Linguistuics (CASTL) som i 2002 ble utnevnt til senter for fremragende forskning (SFF). Dette er Universitetets sentrale egenandel i senteret. Over en tiårsperiode vil senteret bli tildelt om lag 60 mill fra NFR.  

I tillegg til finansiering av ovennevnte stillinger har universitetsdirektøren vært innstilt på å foreslå sentral finansiering av 4. året (pliktarbeidsåret) for 7 NFR-stipendiater som er knyttet til senteret. 

I styresak S18-05 om fordeling av stipendiat- og postdoktorstillinger, ble det vedtatt å videreføre postdoktorstillingene ved CASTL for en ny periode (2006-2008). Disse to stillingene finansieres imidlertid nå som en del av den ordinære postdoktorpotten som er omtalt under. Under de strategiske forskningsmidlene foreslås det da at finansieringen av professor II-stillingen videreføres, og at det settes av midler til finansiering av 4. året for NFR-stipendiater. I henhold til beregningene fra Hum.fak. er finansieringsbehovet i 2006 på i alt 0,385 mill. 

Kosmisk geofysikk

Det ble i 2003-2005 satt av 1,2 mill til finansieringen av to postdoktorstillinger innenfor kosmisk geofysikk/nordlysforskning med sikte på å utarbeide en ny søknad om senter for fremragende forskning (SFF) ved neste utlysning. I styresak S18-05 om fordeling av stipendiat- og postdoktorstillinger, ble disse to stillingene refordelt til Mat.-nat.fak. for perioden 2006-2008. Fagmiljøet innenfor kosmiske geofysikk har nå søkt NFR om senter for fremragende forskning i søknadsrunden som nå er gang. 

FUGE 

Strukturbiologimiljøet ved Institutt for kjemi ved Mat.-nat.fak. har status som nasjonalt senter for strukturbiologi innenfor den nasjonale FUGE-satsingen. Dette betyr at senteret skal være en ressurs både lokalt og nasjonalt. Statusen som senter medfører en gjennomsnittlig årlig tildeling over fem år fra 2003 på ca 6,8 mill fra NFR. Det ble i 2003, 2004 og 2005 satt av 0,8 mill i sentralt bidrag i denne satsingen. Det foreslås at dette beløpet videreføres i 2006.

I styresak S97-02 i 2002 ble strategi for satsing på FUGE-forskning i Nord-Norge vedtatt. En av hovedanbefalingene var etableringen av felles kjernefasiliteter for proteinstudier, strukturbiologi og genomanalyser samt etablering av en faggruppe i bioinformatikk som en felles servicefunksjon for FUGE i regionen. I styresaken ble det vedtatt opprettet brukerråd for hver av de disse fire kjernefasilitetene, og anbefalt at disse ledes av en fagkonsulent i 20% stilling. Videre ble behovet for administrasjon (20%) omtalt i saksfremlegget. I forbindelse med budsjettfordelingen for 2003 ble det vedtatt opprettet en postdoktorstilling som ledd i etableringen av en faggruppe i bioinformatikk (2003-2005). Det ble satt av til sammen 1 mill til dekning av utgifter til postdoktorstillingen, utgifter til administrasjon (20% av en stilling) og til avlønning av lederne for brukerrådene (tre 20% - stillinger). Avlønning av leder av brukerrådet i strukturbiologi dekkes innenfor bevilgningen til senteret for strukturbiologi. I 2004 ble det tildelt ytterligere 0,5 mill til teknisk støtte og drift av kjernefasiliteter, og beløpet ble videreført i 2005. 

I styresak S18-05 om fordeling av stipendiat- og postdoktorstillinger ble postdoktorstillingen innen bioinformatikk tildelt for en ny tre-årsperiode (2006-2008) til bioinformatikk. Stillingen inngår imidlertid nå i den ordinære stipendiat- og postdoktorpotten, og tas ut av de strategiske forskningsmidlene  For øvrig foreslås tidelingen til regional FUGE videreført i 2006 på samme nivå som i 2005. Med fradrag for postdoktorstillingen, gir dette en tildeling over de strategiske forskningsmidlene på 0,950 mill. 

Søknadshjelp og posisjoneringsmidler

For å styrke rådgivning og hjelp i forbindelse med søknad om ekstern finansiering, særlig til Forskningsrådet og EU, ble det i 2003 satt av 0,6 mill til oppretting av prosjektstilling i Forsknings- og studieavdelinga. Midlene var også ment å dekke utgifter til juridisk bistand eksternt. Under henvisning til styresak S40-04 (Opprettelse av felles teknologioverføringskontor (TTO) for Universitetet i Tromsø, Universitetssykehuset Nord-Norge og Norut Gruppen AS) er nå stillingen permanentisert. Midlene foreslås opprettholdt på samme nivå i 2006. I 2003-2005 ble det dessuten satt av 200 000 til forskere i deres arbeid med å posisjonere seg i forbindelse med større internasjonale forskningsprogrammer. Midlene disponeres av universitetsdirektøren. Beløpet foreslås videreført i 2006. 

Tabellen under viser universitetsdirektørens forslag til fordeling av de strategiske forskningsmidlene i 2006.

Alle beløp i 1000 kr

	Strategiske forskningsmidler – 2006

	 Forskerlinje medisin 
	 Med.fak. 
	      1 700 

	 Marin satsing 
	 Norges fiskerihøgskole 
	      5 000 

	 Senter for fremragende forskning (CASTL)
 
	 Hum.fak. 
	      385 

	 Funksjonell genomforsking (FUGE) – Nasjonalt 
	 Mat.-nat.fak. 
	       800 

	 Funksjonell genomforsking (FUGE) – Regionalt senter

	 Mat.-nat.fak./Med.fak. 
	      950 

	 Søknadsstøtte ved eksterne prosjekter 
	 Universitetsdirektøren 
	       600 

	 Posisjoneringsmidler 
	 Universitetsdirektøren
	       200 

	 
	 
	9 635


Stipendiat- og postdoktorstillinger (rekrutteringsstillinger)

Universitetet ble tildelt 30 nye stipendiatstillinger over statsbudsjettet for 2006 med budsjettvirkning fra høsten av. I alt er Universitetet nå tildelt 181 stipendiatstillinger totalt som inngår i den sentrale potten for fordeling/refordeling av slike stillinger. De 30 nye stipendiatstillingene vil bli fordelt i egen styresak i desember i år sammen med 4 stillinger som nå refordeles med budsjettvirkning fra høsten 2006, samt 17 stillinger som er ledig fra våren 2007. I alt vil det da være 51 stipendiatstillinger til refordeling i desember i år. 

Universitetet har i alt fått tildelt 22 postdoktorstillinger som unngår i denne sentrale stillingspotten. Av disse vil det kun være en stilling til refordeling i 2006. 

Det foreslås at både stipendiat- og postdoktorstillingene i likhet med for inneværende år gis tilnærmet fullfinansiering av lønn, inkludert pensjon og andre sosiale kostnader, samt et driftstilskudd på 26 000 og 52 000 per stilling for henholdsvis ikke-eksperimentelle og eksperimentelle fag.

Måltallet som departementet opererer med for antallet tilsatte i stipendiatstilling ved Universitetet i Tromsø er 224. Dette er 43 høyere enn det antall stillinger som inngår i potten som fordeles/refordeles av universitetstyret (181). Dette innebærer at fakultetene må videreføre stipendiatstillinger som i dag finansieres over ordinær budsjettramme, eller eventuelt opprette slike stillinger for at Universitetets måltall skal nås. 

Tabellen
 under viser fordelingen av midler til stipendiat- og postdoktorstillinger i 2006.

Alle beløp i 1000 kr 

	Rekrutteringsstillinger – finansierte årsverk og beløp i 2006

	Fak/enhet
	Stipendiat-stillinger
	Postdoktor-stillinger
	Beløp 
(1000 kr)

	Hum.fak.
	17,0
	4,0
	9 668

	Jur.fak.
	11,0
	
	5 662

	Mat.-nat.fak.
	27,5
	5,0
	15 597

	Med.fak.
	35,0
	6,0
	20 345

	NFH
	25,0
	2,0
	12 658

	SV-fak.
	29,5
	4,0
	15 406

	TMU
	5,0
	
	2 347

	Avsetning til senere fordeling
	17,0
	1,0
	8 292

	Totalt
	167,0
	22,0
	89 975


Til sammen er det satt av 89,975 mill til stipendiat- og postdoktorstillinger i 2006, hvorav 8,292 mill
 er satt av til stillinger som fordeles i egen styresak i desember.

Øvrige midler

Det foreslås satt av 0,8 mill kr til delfinansiering av internasjonale symposier og 2,2 mill til overgangsstipend og frikjøp av forskere. Dette er samme beløp som for 2005. 

Videre foreslås det, i likhet med for inneværende år, satt av 2 mill til utenlandsopphold for stipendiater i 2006. 

I 2005 ble det satt av 0,8 mill til driftsmidler til forskerskoler innen eksperimentelle fag. Universitetsdirektøren foreslår at det nå settes av 1 mill til dette formålet i 2006, og at forskerskoler innenfor ikke-eksperimentelle fag også vurderes ved fordelingen av disse midlene. 

Midlene, som i alt utgjør 6 mill, foreslås fordelt av universitetsledelsen.

2.4 Basisbevilgningen (jf vedlegg 1 og 2)

2.4.1
Generell del 

Den generelle basisbevilgningen til fakultetene/enhetene er resultatuavhengig og i hovedsak ikke knyttet til bestemte formål. Denne bevilgningen må ses på som en grunnfinansiering av driften ved enhetene, og skal dekke utgifter til undervisning og forskning som ikke dekkes gjennom undervisnings- og forskningskomponentene i fordelingsmodellen, samt utgifter til administrasjon og infrastruktur. Ulikheter mellom fakultetene/enheter når det gjelder den generelle basisbevilgningens andel av den samlede bevilgingen, skyldes blant annet ulikheter i type fag, bredde i studietilbud og grad av kapasitetsutnyttelse. Basisbevilgingens størrelse har sammenheng med den historiske fordelingen av stillinger ved Universitetet. 

Ved fastsetting av basisbevilgningen tas det utgangspunkt i basisbevilgningen året før. Denne konsekvensjusteres deretter med lønns- og priskompensasjon og som følge av endringer i studieplasser eller tildeling av midler til nye tiltak/aktiviteter.

Da en stor del av fakultetene/enhetenes utgifter er bundne (utgifter til lønn og infrastruktur) er det vanskelig å foreta store omfordelinger av basisbevilgningen fra et år til det neste. En eventuell større opptrapping/nedtrapping av aktivitetsnivået ved enhetene bør skje over tid og være planlagt (omprioritering). 

Ved fordelingen for 2006 tas det altså utgangspunkt i basisbevilgningen i 2005. 

2.4.1 a) Generell basisbevilgning - studieplassendringer (vedlegg 1, kolonne B)

Innledning

I det nasjonale finansieringssystemet reguleres nivået på basisbevilgningen først og fremst gjennom studieplassendringer. 
Logikken er at den uttelling som gis i undervisningsbevilgningskomponenten ved økning i studiepoengsproduksjon, kun dekker en del av de antatte kostnadene ved en økning i aktiviteten/studie​plasser (målt i studiepoengsproduksjon). Det legges til grunn i det nasjonale finansieringssystemet at 40 % av de antatte kostnadene per 60-studiepoengsenhet (heltidsstudent) dekkes gjennom undervisningsbevilgningskomponenten (studiepoengsmidler). I den grad departementet ønsker å fullfinansiere en økning i antallet studieplasser på et studium, legges 60 % av den antatte studieplasskostnaden inn i basisbevilgningen. I den interne budsjettfordelingsmodellen ved UiTø følges samme system. I praksis er det kun medisin, farmasi og tannlegeutdanninga som i dag får fullfinansiering fra departementet gjennom økt basisbevilgning ved økt opptak.

Studieplassøkning - medisin og farmasi

Høsten 2004 økte opptaket på det 6-årige medisinstudiet med 15 studenter til 100. I løpet av 6 år vil studenttallet på medisin totalt øke med 90 studenter (15x6) og deretter stabilisere seg på et nytt nivå (600 studenter). Den budsjettmessige tildelingen skjer i takt med økningen i studenttallet. I 2006 øker studenttallet med 15 studenter. Den interne tildelingssatsen per studieplass på medisin er 0,118 mill og utgjør 75 % av satsen i det nasjonale finansieringssystemet. Budsjetteffekten for 2006 er 1,770 mill.

Høsten 2001 økte opptaket på det 5-årige farmasistudiet fra 27 til 35, altså med 8 nye studenter årlig. Våren 2006 vil finansieringen knyttet til opptrappingen av kapasiteten med 40 studenter totalt (8x5) være fullført. Budsjettmessig gis det derfor kun halvårsvirkning i 2006. Den interne tildelingssatsen per studieplass på farmasi er 90 000 kr per år og utgjør 75 % av den nasjonale satsen. Med kun tildeling for våren 2006 (halvårsvirkning), gir dette en sats på 45 000 (90 000/2). Budsjetteffekten for 2006 er på 0,360 mill. 

Tabellen under viser den samlede budsjetteffekten for 2006.

Alle beløp i kr

	Studieplassøkning

	 
	Finansierte plasser
	Sats
	Budsjetteffekt

	Medisin
	15
	     118 000 
	1 770 000 

	Farmasi
	8
	     45 000 
	       360 000 

	 Sum
	 
	 
	      2 130 000 


Studieplassøkning - tannlegeutdanninga

Høsten 2004 ble de første 10 studentene på tannlegeutdanninga tatt opp. I 2005 ble det tatt opp 20 studenter, mens det skal tas opp 30 studenter høsten 2006.  Departementet tildeler Universitetet 270 000 per studieplass til lønn og drift. 

I styresak S65-03 vedtok universitetsstyret de økonomiske rammene for tannlegestudiet. Her er det lagt opp til at Med.fak. tildeles 250 000 per student, og at dermed resterende beløp på 20 000 (270 000 - 250 000) settes av til dekning av sentrale kostnader som følge av tannlegeutdanninga. Den budsjettmessige effekten av økningen på 30 studenter høsten 2006 vil være 3,750 mill (30x 

250 000/2 – halvårsvirkning). 

I tillegg til lønns- og driftsmidler er Universitetet tildelt 10,440 mill i utstyrsmidler knyttet til tannlegeutdanninga. Midlene legges inn i budsjettrammen til Med.fak. Inkludert dette beløpet det siden 2004 satt av i alt 28,4 mill til utstyr til tannlegeutdanninga. Midlene er avsatt og altså ennå ikke benyttet. Etter planen skal Universitetet tilføres i alt 106 mill i utstyrsmidler til dette formålet. Størstedelen av midlene vil bli benyttet til utstyrsinvesteringer i det nye Tannhelsenteret (klinikkbygget) som vil stå ferdig i 2007. Bygget eies av Troms fylkeskommune. 

Videre foreslås at 2 mill av beløpet på 5,8 mill som er tildelt som kompensasjon for husleieutgifter i forbindelse med etablering av tannlegeutdanninga tildeles Med.fak. Midlene er ment som ekstraordinære lønns- og driftsmidler i en oppstartsfase av studiet. Husleieutgiftene vil først vil påløpe ved innflytting i Tannhelsesenteret i 2007. Merk at utstyrsmidlene og de ekstraordinære lønns- og driftsmidlene er ført opp under ”spesielle tildelinger” i basisbevilgningen.

Studieplassreduksjon 

På samme måte som departementet øker aktivitetsnivået ved å fullfinansiere økt opptak på enkelte prioriterte studier, kan departementet redusere aktivitetsnivået ved å kutte i basisbevilgningen i form av reduksjon i antall studieplasser. 

I statsbudsjettet for 2005 ble det foretatt et generelt studieplasskutt i UH-sektoren med en budsjetteffekt på 4,7 mill for UiTø. Dette tilsvarer et kutt på 242 studieplasser med halvårseffekt i den laveste kategorien i finansieringssystemet. Dette er gjort et ytterligere kutt i statsbudsjettet for 2006 med samme beløp (helårseffekt). Det vil si at basisbevilgningen til Universitetet er redusert med om lag om lag 9,4 mill i løpet av to år som følge av studieplasskuttet. 

Kuttet må ses som et tiltak fra regjeringen for å få budsjettet for UH-sektoren i balanse. UiTø har fått sin forholdsmessige andel av kuttet sammenliknet med de øvrige universitetene. 

Det foreslås at resterende del av kuttet fordeles forholdsmessig mellom fakultetene/enhetene som i 2005. Det er tatt utgangspunkt i 75 % av den nasjonale satsen ved fordelingen av kuttet mellom fakultetene/NFH. Dette er i tråd med prinsippene i den interne fordelingsmodellen. I fordelingen av undervisningsbevilgningen til fakultetene/NFH brukes der 75 % av satsene i den nasjonale fordelingsmodellen.
Alle beløp i kr

	Studieplassreduksjon - budsjettkutt

	 
	Andel basis-bevilgning
	Studieplasser
	Budsjetteffekt

	Hum.fak
	10%
	23
	- 350

	Jur.fak.
	4%
	9
	- 134

	Mat.-nat.fak.
	20%
	47
	- 720

	Med.fak.
	33%
	80
	- 1 216

	NFH
	12%
	29
	- 442

	SV-fak.
	22%
	54
	-813

	Sum
	100%
	242
	- 3 675


2.4.1.b) Nye fag/tiltak (vedlegg 1, kolonne C)

Arktisk naturbruk og landbruk - masterstudium

Det femårige masterstudiet i arktisk landbruk og naturbruk ble startet opp høsten 2002 med finansiering over statsbudsjettet. Både Mat.-nat.fak, NFH, SV-fak. og Med.fak. er involvert i undervisningen av studiet. Mat.-nat.fak er ansvarlig for studieprogrammet. 

Universitetet ble tildelt 0,9 mill i 2002 og ytterligere 0,9 mill i 2003. I 2004 og 2005 bevilget universitetstyret henholdsvis 1 mill og 0,6 mill i tillegg over ordinært budsjett. Samlet bevilgning er da på 3,4 mill. I tillegg kommer midler som genereres gjennom studiepoengsproduksjon og eventuelt gjennom annen type resultatuttelling. Studiet ble opprinnelig kostnadsberegnet til totalt 3,8 mill basert på et opptak på 20 studenter årlig. 

Beløpet på 0,6 mill, som ble tildelt i 2005 ble fordelt mellom NFH og Mat.nat.fak. med henholdsvis 0,150 mill og 0,450 mill til hver av enhetene. Universitetsledelsen gjorde fordelingen etter fullmakt fra universitetsstyret og etter forslag fra programstyret. Det foreslås at beløpene legges inn i basisbevilgningen til Mat.-nat.fak. og NFH. Opptaket til masterstudiet er lavere enn det som lå til grunn for kostnadsberegningen. Dersom dette ikke endrer seg, kan det derfor bli aktuelt å vurdere bevilgningsbehovet på nytt.

Lønnsutgifter nye stillinger – Jur.fak.

Jur.fak. har siden etableringen av jusstudiet på 80-tallet hatt problemer med å rekruttere til mellom- og toppstillinger. Universitetet har de senere årene tildelt Jur.fak. midler ved tilsetting i slike stillinger (økt basisbevilgning). Dette for å stimulere rekrutteringsarbeidet ved fakultetet. I budsjettet for 2005 ble det gitt tilsagn om midler til dekning av lønnsutgifter til inntil to nye mellom-/toppstillinger. Midlene var ment tildelt ved tilsetting. Det er nå tilsatt i stillingene og universitetsdirektøren foreslår at basisbevilgningen til Jur.fak. økes med 1,5 mill i 2006 til dekning av utgifter disse stillingene, slik som signalisert ved budsjettfordelingen for 2005. NOKUTs krav om antall tilsatte i mellom- og toppstillinger ved akkreditering av studieprogram, tilsier et ytterligere fokus på rekruttering vitenskapelige stillinger ved Jur.fak. I løpet av 2006 vil jusstudiet bli evaluert av NOKUT.

Det foreslås videre at det gis tilsagn om finansiering av ytterligere to mellom-/ topp​stillinger i 2006, slik fakultetet ber om. 

Masterprogram i telemedisin og e-helse – Med.fak. og Mat.-nat.fak.
I styremøte 15. februar i år (sak S6-05) vedtok universitetsstyret oppretting av masterstudium i telemedisin og e-helse med to studieretninger, helse og teknologi. Både Med.fak. og Mat.-nat.fak. er involvert i undervisningen i studiet. I forbindelse med styrebehandlingen av saken ble Mat.nat.fak. og Med.fak. tildelt henholdsvis 0,6 mill og 0,7 mill i 2005, dekket over sentral reserve. 

Opptaksrammen er på 10 studenter årlig for hver av studieretningene, det vil 20 studenter totalt. Første kull ble tatt opp høsten 2005. Tabellen under viser tildelingsplanen slik den ble presentert i ovennevnte styresak. I 2006 og 2007 legge det opp økning i tildelingen som følge av økt antall studenter. Når Universitetet mottar inntekter for avlagte studiepoeng, vil disse tildeles fakultetene i samsvar med den interne budsjettfordelingsmodellen. Behovet for tildeling i basis vil derfor reduseres fra og med 2008. 

	Telemedisin og e-helse
	2006
	2007
	2008

	Antatt tildelingsplan Mat.-nat.fak 
	1 200
	1 200
	800

	Antatt tildelingsplan Med.fak. 
	1 300
	1 300
	1 000


Det foreslås at det i basisbevilgningen til Mat.-nat.fak. og Med.fak. i 2006, legge inn henholdsvis 1,2 mill og 1,3 mill til dekning av utgifter knyttet til masterstudiet i telemedisin og e-helse i tråd med ovennevnte tildelingsplan. 

Samisk språk

Ved budsjettfordelingen for 2005 ba Hum.fak. om ekstra tildeling av midler til stilling innen samisk språkteknologi (sak S65-04). Universitetsdirektøren viste i ovennevnte saksfremlegg til at fakultetet har ledighet i stillinger som opprinnelig var tildelt fagfeltene samisk språk og samisk litteratur og kultur. Videre ble det vist til at fakultetet har relativt stor basisbevilgning sammenliknet med øvrige undervisnings- og forskningsenheter ved Universitetet. På denne bakgrunn vurderte universitetsdirektøren det slik at fakultet selv burde kunne finansiere stillingen innenfor gjeldende budsjettramme, og foreslo derfor ingen ekstra midler til fakultetet i denne sammenheng. Styret sluttet seg til dette.

Samisk utdanning og forskning er imidlertid et prioritert område ved Universitetet, samtidig som det er svært vanskelig å rekruttere til stillinger i faget, særlig innenfor samisk språk. Universitetsdirektøren gikk, i ovennevnte saksfremlegg, derfor inn for at fakultetet tildeles midler til lønn og drift ved eventuell nyrekruttering av stillinger i samisk språk. Dette for å stimulere rekrutteringsarbeidet på dette området. I budsjettinnspillet for 2006 viser fakultetet til at det nå er rekruttert til slik stilling, og ber om at det i 2006 tildeles 0,3 mill (halvårsvirkning), og at det fra 2007 settes av 0,6 mill (helårsvirkning) til dette formålet. På bakgrunn av signalene som ble gitt i styresak S65-04 foreslår universitetsdirektøren derfor at basisbevilgningen til Hum.fak. økes med 0,3 mill i 2006. 

Styrking av driften ved Arktisk-alpin botanisk hage. 

I møte 19. mai i år (sak S31-05) behandlet universitetsstyret sak om status og fremtid for Arktisk -alpin botanisk hage (Botanisk hage) ved Universitetet. Botanisk hage er i dag organisatorisk tilknyttet Tromsø Museum (TMU) ved Fagenhet for botanikk. Bakgrunnen for saken var bekymring fra TMUs side med hensyn til Botanisk hages fremtid, blant annet med bakgrunn i den økonomiske situasjonen. 

I dag er det kun to ansatte ved Botanisk hage, daglig leder og gartner. Botanisk hage ble i ovennevnte styresak tildelt 0,240 mill som ekstraordinært tilskudd for 2005 for å styrke driften.  

Universitetsdirektøren skrev videre i saken:

Universitetsdirektøren foreslår et ekstraordinært driftstilskudd til Botanisk Hage i 2005 på kr 0,240 mill, dekket inn over sentral reserve. Videre er universitetsdirektøren innstilt på å foreslå en rammeutvidelse for TMU ved budsjettfordelingen for 2006 for å bedre ressurssituasjonen til Botanisk hage på permanent basis. Dette gjelder både midler til drift og lønnsmidler til ny stilling.

Det foreslås på denne bakgrunn at Tromsø museum tildeles 0,9 mill til dekning av ny stilling og til styrking av driften av Botanisk hage i tråd med TMUs forslag. Midlene legges inn i basisbevilgningen til TMU. 

Styrking av driftsbudsjettet til UB

Universitetstyret tildeler normalt UB et lønns- og driftsbudsjett og et eget litteraturbudsjett som er øremerket kjøp av bøker og tidskrifter. Biblioteksstyret fordeler litteraturbudsjettet. 

UB opplever driftssituasjonen som stram. UB peker i budsjettinnspillet bl.a. på at veksten i fagtilbudet ved universitetet medfører endret og økt biblioteksbehov som skal betjenes. Universitetsdirektøren legger vekt på at ressurser til bibliotekstjenestene må stå i rimelig forhold til budsjettutviklingen ved universitetet generelt sett. Det foreslås en styrking av driftsbudsjettet på 0,750 mill mot at litteraturbudsjettet forelås økt noe mindre enn det ellers ville ha blitt gjort. 

Administrative systemer

Rom- og timeplanleggingssystem

Etter ønske fra fakultetene/enhetene, og som følge av at Teorifagbygget ble tatt i bruk i 2004, ble det i 2005 innført et nytt felles elektronisk time- og romplanleggingssystem ved Universitetet, Syllabus. Systemet skal legge til rette for god utnyttelse av undervisningsrom og arealressurser, og gi studenter og ansatte tilgang til egne timeplaner og oversikt over ledige rom på nett. 

Det er opprettet en midlertidig prosjektstilling ved forsknings- og studieavdelinga i forbindelse med innføringen av systemet. Systemet er nå etablert, og det er behov for en permanente stillingsressurs til administrasjon og drift av systemet. Det siktes her til arbeid med opplæring og informasjon, systemadministrasjon og utvikling, kontakt med leverandør og teknisk drift. I tillegg kommer utgifter knyttet til vedlikeholdsavtaler. 

De andre universitetene benytter samme system for rom- og timeplanlegging som UiTø.

Det foreslås at sentraladministrasjonen tilføres 0,8 mill til dekning av utgifter til administrasjon og drift av Syllabus, herunder vedlikeholdsavtaler. 

Forskningsdokumentasjonssystem - FRIDA

I 2005 ble det nye nasjonale forskningsdokumentasjonssystemet, FRIDA, innført ved Universitetet. Systemet utgjør den sentrale databasen for forskningspublisering ved universitetene, og danner grunnlaget for rapportering til databasen for høgre utdanning (DBH). Publiseringsdata inngår i det nasjonale finansieringssystemet for universiteter og høgskoler, og påvirker bevilgningen til Universitetet i Tromsø. FRIDA driftes av Universitetet i Oslo (UiO). 

Universitetets andel av kostnadene til FRIDA-systemet (vedlikeholdsavgifter – betaling til UiO) ligger på drøyt 0,3 mill per år. I tillegg kommer noe reisevirksomhet, koordinering m.m. Arbeidet med administrasjon og forvaltning av  Frida for øvrig håndteres innenfor sentraladministrasjonens gjeldende budsjettramme.

Det foreslås satt av til 0,325 mill til dekning av vedlikeholdsavgifter samt drift knyttet til FRIDA.

Trainee-program

Som et ledd i budsjettfordelingen for 2005 vedtok universitetsstyret å avsette 1 mill til etablering av karrieresenter organisert under sentraladministrasjonen. Senteret er nå under oppbygging og har etablert utstrakt kontakt med tilsvarende karrieresentre ved de andre universitetene, vikarbyråer, Aetat og andre private og offentlige aktører. Beløpet på 1 mill dekker lønns- og driftsutgifter til to stillinger. 

Det foreslås nå igangsatt et trainee-program i tilknytning til karrieresenteret. Planen er at det skal tas opp 18 kandidater til programmet årlig (ferdige kandidater). Disse skal få opplæring og veiledning i tillegg til selve praksisperioden i bedrift. Det er beregnet om lag 250 000 kr i utgifter til opplæring, veiledning og tilrettelegging i forbindelse med praksisperioden. Det tas i denne forbindelse sikte på å kjøpe slike tjenester. 

Det foreslås lagt inn 250 000 i budsjettrammen til sentraladministrasjonen i 2006 til dekning av utgifter ved trainee-programmet.

Kommersialisering av forskningsresultater

I statsbudsjettet for 2004 ble det øremerket 0,650 mill til arbeid med kommersialisering av forskningsresultater ved Universitetet. Midlene er videreført i Universitetets bevilgning for 2005 og 2006. I 2004 og 2005 ble midlene avsatt på en sentral post. Det er ansatt en medarbeider i sentraladministrasjonen som har et eget saksbehandleransvar for oppfølging av kommersialiseringsarbeidet ved Universitetet. Ny lov om universiteter og høgskoler og endringer arbeidstakeroppfinnerloven, har lagt et større ansvar på universitetene i arbeidet med kommersialisering av forskningsresultater. Det foreslås nå at de øremerkede midlene over statsbudsjettet på 0,650 mill legges inn i budsjettrammen til sentraladministrasjonen for å dekke utgifter til ovennevnte saksbehandlerstilling og  kjøp av juridiske tjenester. 

Det er også satt av 0,625 mill til kjøp av kommersialiseringstjenester fra TTO Nord under universitetets fellesutgifter. 

Økte energikostnader

Teknisk avdeling (bygningsmessig drift og vedlikehold) budsjetterer med en betydelig økning i energiutgifter i 2006 i forhold til budsjettet for 2005. Dette skyldes både økte energipriser, økt forbruk og underbudsjettering i 2005. Økningen i forbruket gjelder blant annet Teorifagbygget, og må ses i sammenheng med både aktivitetsøkning og installasjon av nytt utstyr. I forhold til 2005 er det budsjettert med en økning på om lag 8,5 mill i energiutgifter (økning på 28%). 

Universitetsdirektøren foreslår at det legges inn 3 mill spesielt til dekning av økte strømkostnader i 2006. For øvrig må den ekstraordinært store økning i budsjetterte energiutgifter i 2005, dekkes gjennom innsparing i driften eller ved å redusere investeringsutgiftene i året som kommer.  

Annet
I statsbudsjettet for 2006 er Universitetet tildelt 0,4 mill til styrking av budsjettet til regional komitè for medisinsk forskningsetikk. Midlene foreslås lagt inn i budsjettrammen til Med.fak.

Det vises videre til omtalen under avsnittet om studiepoengsmidler (undervisningsbevilgningen), der basisbevilgningen ble justert som følge av endret kostnadskategorisering for jusstudiet (1 mill), fiskerifag (0,7 mill) og medisin grunnstudium (- 0,3 mill). Dette for å unngå at tekniske endringer i den interne fordelingsmodellen skal gi umiddelbare budsjettmessige effekter. 

Det foreslås dessuten at  sentraladministrasjonen tilføres 1,1 mill til dekning av utgifter til to stillinger som er overført fra andre enheter. 

2.4.1.c) Lønns- og prisvekst – kompensasjon i basisbevilgningen/saldering 
(vedlegg 1, kolonne D)

Inflasjonskompensasjonen i statsbudsjettet er i utgangspunktet på om lag 3 % før kuttet i blant annet studieplasser og den resultatbaserte forskningsbevilgningen er tatt hensyn til. Inflasjonskomponenten blir imidlertid i praksis salderingsposten i budsjettet når det tildeles midler til nye tiltak/aktivi​teter uten at dette dekkes inn ved tilsvarende kutt i andre bestemte budsjettposter.

Når undervisningsbevilgningen og den resultatbaserte forskningsbevilgningen er beregnet og den strategiske forskningsbevilgningen er fastsatt, gjenstår om lag 836 mill til fordeling i basisbevilgningen mellom fakultetene/enhetene (jf vedlegg 1). Etter at det er satt av midler som følge av studieplassendringer og nye aktiviteter/tiltak, samt til spesielle øremerkede formål må basisbevilgningen salderes/reduseres med 2,875 mill for å komme i balanse. I stedet for et påslag på om lag 3 % som kompensasjon for lønns- og prisstigning i 2006, må altså den eksisterende virksomheten som finansieres over den generelle basisbevilgningen i gjennomsnitt reduseres nominelt med 0,4 % i forhold til 2005. 

For de minste enhetene, det vil si sentrene, fastsettes lønns- og driftsbudsjettet direkte, mens samisk senter gis en pris- og lønnskompensasjon på 3 %. U-Vett får 2,5 % i slik kompensasjon Dette på grunn av at disse enhetene er mindre fleksible i forhold til å innarbeide realkutt i budsjettet enn de større enhetene. Teknisk avdeling (bygningsmessig drift og vedlikehold) foreslås gitt en lønns- og priskompensasjon på 2,2 %. Universitetsdirektøren legger til grunn at det er gitt kompensasjon for kun deler av de økte energikostnadene i 2006, og at det prioriteres å opprettholde nivået på bygningsmessig drift og vedlikehold.

Om lag 40% av bevilgningen til fakultetene/NFH finansieres over undervisningsbevilgningen og forskningsbevilgningen, der satsene i all hovedsak er indeksregulert med 3%. Det foreslås derfor at sentraladministrasjonen, UB og Tromsø museum som i all hovedsak finansieres over basisbevilgningen, får et noe mindre prosentvis budsjettkutt i basisbevilgningen enn fakultetene/NFH. Det foreslås at den generell basisbevilgningen til fakultetene/NFH reduseres med 1,4% i forhold til 2005, mens basisbevilgningen til Tromsø museum, sentraladministrasjonen og UB, får en reduksjon på 0,2 %.

2.4.2
Spesielle tildelinger/formål (vedlegg 1, kolonne F)

2.4.2 a) Universitetets fellesutgifter

Under Universitetets fellesutgifter føres utgifter som det ikke er mulig eller hensiktsmessig å knytte til enkelte fakulteter/enheter. Det foreslås satt av 34,724 mill til dekning av Universitetets fellesutgifter i 2006. Dette er en reduksjon i avsetningene til disse formålene på 1,258 mill i forhold til 2005. I det følgende kommenteres enkelte av postene. 

Hum.fak. tilbyr norskundervisning for utenlandske studenter og tilsatte ved hele Universitetet. Denne undervisningen er ikke å anse som en del av den ordinære faglige virksomheten ved fakultet, men må betraktes som en fellesoppgave. For 2005 ble det satt av 0,450 mill til dette formålet. Det foreslå at beløpet videreføres i 2006. 

Midler til Lørdagsuniversitetet foreslås opprettholdt på samme nivå som i 2005, det vil si 0,175 mill. Lørdagsuniversitetet arrangerer populærvitenskapelige forelesninger på Driv, og drives av Universitetsbiblioteket med praktisk assistanse av Informasjonsavdelinga.

TTO Nord AS – hvor Universitetet er hovedaksjonær, og Universitetssykehuset i Nord Norge og Norut Gruppen er medeiere – ble opprettet i 2005. TTO Nord AS skal bistå kommersialisering av forskningsresultater ved disse institusjonene. Etter aksjonæravtalen skal Universitetet betale 0,625 mill (inkl mva) årlig i en treårsperiode. Beløpet skal være betaling for tjenester TTO Nord yter til Universitetet. 

Det foreslås satt av 2 mill til administrative effektiviseringstiltak i 2006. Dette er en økning på 0,5 mill i forhold til 2005. Midlene skal gå til prosjekter og tiltak som har til siktemål å effektivisere og forbedre den samlede administrative tjenesteytingen ved Universitetet. Midlene skal ikke benyttes til faste stillinger, men til midlertidige stillinger i forbindelse med prosjektarbeid og engangsinvesteringer. Forslag til økning må ses i sammenheng med pågående og forestående prosjekter og investeringer i administrative datasystemer som nytt webpubliseringsverktøy og elektronisk innkjøps- og fakturahåndteringssystem. 

Psykhjelpen skal være et internettbasert tilbud om psykologisk hjelp til studenter. Psykologisk institutt ved Universitetet vil være ansvarlig for tilbudet. Finansieringsbehovet er ennå ikke avklart endelig, men det foreslås satt av 0,120 mill i 2006.

Universitetets kjøp av barnehageplasser for ansatte, inkludert stipendiater, i Studentsamskipnadens barnehager er en refusjonsbasert ordning. Antall plasser er økt noe fra 2005 til 2006. Ut fra forutsetningene for barnehagereformen skal Universitetet i utgangspunktet ikke lengre dekke ”underskuddet” for våre plasser. Kommunen har en fullfinansieringsplikt for plassene opp til ett godkjent kostnadsnivå. Studentsamskipnaden har tatt dette forholdet opp med kommunen, og forventer at kommunen innfrir denne plikten. Studentsamskipnaden opplever imidlertid stor usikkerhet vedrørende størrelsen på det kommunale tilskuddet, og ber Universitetet avsette midler dersom det oppstår underskudd som følge av mindre kommunalt tilskudd enn forutsatt. Universitetsdirektøren foreslår derfor at det budsjetteres med 0,5 mill i samsvar med Studentsamskipnadens forslag. 

Oversikt over øvrige fellesutgifter, inkludert utgifter til styret, fremgår av budsjettinnspillet til Sentraladministrasjonen.

Universitetets fellesutgifter fremgår av tabellen under.

Alle beløp i 1000 kr

	Universitetets fellesutgifter

	
	2005
	2006

	
	Vedtak
	Univ.dir forslag

	Lørdagsuniversitetet
	175
	175

	Polar Norge 2005
	175
	

	Norskundervisning for studenter og ansatte
	450
	450

	Administrative effektiviseringstiltak
	1 500
	2 000

	Kjøp av tjenester TTO Nord
	
	625

	Psykhjelpen
	
	120

	Kjøp av barnehageplasser hos Studentsamskipnaden 
	1 911
	500

	Studentdemokratiet og studentsosiale formål
	1 646
	1 695

	Studentvelferd – Studentsamskipnaden 
	4 305
	4 105

	Øvrige fellesutgifter, inkl utgifter til styret
	25 820
	25 054

	
	35 982
	34 724


Midler til studentdemokratiet og til studentsosiale formål samt midler til studentvelferd er omtalt nærmere nedenfor.

Studentdemokratiet og studentsosiale formål

Tabellen nedenfor viser tildelingen til studentdemokratiet og studentsosiale formål for 2005 og innspill fra studentstyret, studentpresten, Tromsøstudentenes idrettslag (TSI) og Utropia for 2006 samt universitetsdirektørens forslag for 2006. Samlet innebærer innspillene en økning på 0,234 mill sammenliknet med 2005, som tilsvarer en økning på 14 %. 

Alle beløp i 1000 kr

	Studentdemokratiet og studentsosiale formål

	
	2005
	2006

	
	Vedtak
	Budsjett-

forslag
	Univ.dir forslag

	Studentstyret
	966
	1 000
	1 000

	Bolighjelpa
	100
	100
	100

	Debut-uka
	205
	250
	220

	Studentuka
	150
	150
	150

	Internasjonalt seminar
	30
	60
	30

	Tromsøstudentenes idrettslag
	125
	140
	125

	Studentpresten
	70
	80
	70

	Utropia
	0
	100
	0

	
	1 646
	1 880
	1 695


Studentstyret søker om støtte på 1 mill. for 2006. Økningen er hovedsakelig begrunnet i økte utgifter som følge av fast tilsetting av organisasjonssekretæren. Tilsettingen vil skje i regi av studentstyret. Universitetsdirektøren vurderer fast tilsetting for organisasjonssekretæren som et viktig tiltak for å skape kontinuitet i studentstyrets arbeid, og dette vil styrke administrasjonen og økonomistyringen for studentstyret. For budsjettet til studentstyret for 2005 ble det innarbeidet noe midler til denne stillingen. Universitetsdirektøren foreslår en tildeling på 1 mill til studentstyret, som er i samsvar med innspillet. 

For debut-uka og internasjonalt seminar ønsker studentstyret et betydelig økt tilskudd som følge av en større satsing på disse tiltakene. Universitetsdirektøren foreslår avsatt 0,220 mill til Debut-uka, mens midler til internasjonalt seminar foreslås opprettholdt på samme nivå som i 2005, dvs 30 000.Universitetsdirektøren legger også til at Uka arrangeres hvert annet år. Inntil for få år siden fikk Uka tildeling i arrangementåret, mens det nå er innarbeidet årlige tilskudd. Midlene skal disponeres i forståelse med Informasjonsavdelinga og Forsknings- og studieavdelinga.

Utropia har i år kommet med egen søknad om økonomisk støtte. Bakgrunnen er dårlig økonomi som hovedsakelig skyldes en betydelig økning i lønnsutgiftene, både som følge av lønnsøkning for de ansatte og at antall ansatte har økt. Utropia har også fått reduksjon i støtten fra studentstyret ved Universitetet og studenttinget ved Høgskolen. Universitetsdirektøren foreslår ingen spesielle øremerkede midler til Utropia, og mener at Utropia også i fortsettelsen på må finansieres gjennom annonseinntekter og semesteravgiften. 

TSI er studentenes eget idrettslag, og det har en stor medlemsmasse med betydelig aktivitet. Hovedaktiviteten er knyttet til idrettshallen Kraft. Kraft har imidlertid ikke kapasitet til å romme all denne aktiviteten. TSI har derfor behov for å leie eksterne lokaler. Tilskuddet til TSI økte betydelig fra 2004 til 2005, og universitetsdirektøren foreslår derfor at tilskuddet til TSI videreføres med 125 000. Av dette tilskuddet må 40 000 overføres til Teknisk avdeling, som følge av at leiekostnader knyttet til lokaler for TSI påløper her. Resterende tilskudd på 85 000 utbetales til TSI. 

Samlet foreslår universitetsdirektøren en tildeling til studentdemokratiet og studentsosiale formål på 1,68 mill, eller en økning på 49 000 sammenliknet med 2005, dvs 3 %. Det legges her til at økningen i tilskuddene til disse formålene var på 0,359 mill fra 2004 til 2005, som tilsvarer en økning på 28 %.

Universitetsdirektøren er usikker på om det er hensiktsmessig at tildelingen til studentsosiale formål splittes opp i så vidt mange mindre beløp slik det nå gjøres (jf tabellen over), eller om en del av midlene burde vært tildelt som en samlet ramme som f eks studentstyret fikk fullmakt til å fordele til de ulike formål. Universitetsdirektøren vil vurdere dette i samråd med studentorganene i året som kommer. 

Studentvelferd – Studentsamskipnaden

Tabellen under viser Universitetets direkte tilskudd til ulike studentvelferdsformål
 som Studentsamskipnaden har ansvaret for. I tillegg kommer investeringskostnader i forbindelse med tilknytning av studentbyene og studenthuset Driv til Universitetets datanett gjennom høykapasitetslinjer. Samlet forslag til budsjett er på 4,105 mill. 

I løpet av de siste årene har kantinestrukturen endret seg. Det er lagt ned fire kantiner, og det er etablert to nye kantiner med nytt utstyr i Teorifagbygget. I tillegg har det vært utført en renovering/ombygging av to kantiner, inkludert anskaffelse av en del nytt kantineutstyr. Med utgangspunkt i dette foreslår universitetsdirektøren at tilskuddet til kantinevirksomheten videreføres med 0,525 mill for 2006. 

Studentsamskipnadens forslag til tilskudd til studenthuset Driv er på 0,750 mill for 2006, og dette er en videreføring av ordinært tilskudd fra 2005. Driv har siden oppstarten i 2000 hatt en vanskelig økonomisk situasjon med til dels betydelige underskudd. Disse har vært dekket gjennom ekstraordinære tilskudd fra Universitetet, Høgskolen, Studentsamskipnaden og studentorganisasjonene (semesteravgiften). I følge Studentsamskipnadens er akkumulert underskudd per utgangen av september på 0,986 mill, og prognosen for 2005 viser et underskudd på 1,2 mill. Dette innebærer at det kan bli aktuelt med underskuddsdekning i år også. Det vises her også til orientering til universitetsstyret i møte 13. oktober 2005 om den økonomiske situasjonen ved Driv AS. 

Universitetsdirektøren har til nå vært innstilt på at Universitetet sammen med øvrige parter skal sikre videre drift, og har lagt til grunn at det er et sterkt fokus på effektivisering av driften for å komme i balanse i forhold til det ordinære tilskuddsnivået. Universitetsdirektøren ser det som viktig å sikre rammebetingelsene for Driv, og foreslår derfor et tilskudd på 0,750 mill for 2006. Dette er i samsvar med Studentsamskipnadens forslag. 

Tilskuddet til idrettshallen Kraft foreslås videreført med 0,850 mill, og dette er i samsvar med Studentsamskipnadens forslag. Med dette beløpet vil Universitetet gi et tilskudd som etter Studentsamskipnadens beregning er Universitetets andel av ”fristasjonsytelsen" for idrettshallen. Normal kostnadsfordeling mellom Høgskolen og Universitetet er 25/75, og gir uttrykk for studentandelene ved institusjonene. For 2005 var fordelingen mellom Høgskolen og Universitetet vedrørende finansieringen av Kraft på 18/82.

Tilskuddet for 2006 til studentenes sosialtjeneste foreslås økt til 1,715 mill som følge av lønns- og priskompensasjon. Ordningen med Studentsamskipnadens administrering av utdeling av lån til studentene er bortfalt fra høsten 2005. Universitetsdirektøren foreslår et tilskudd for 2006 på 15 000, som er i samsvar med Studentsamskipnadens innspill.

Studentbyer på nett er et samarbeid mellom Studentsamskipnaden, Høgskolen og Universitetet om tilknytning av studentbyene og studenthuset Driv til Universitetets datamett gjennom høykapasitetslinjer. Universitetsdirektøren vurderer dette som et godt tiltak for å bedre studiemiljøet. Det er enighet om at investeringskostnadene skal dekkes av Høgskolen og Universitetet med fordelingen 25/75. Utbyggingen er nesten fullført. Utbyggingen til Ørndalen studentboliger forventes å være ferdig ved innen utgangen av 2005. Da vil kun utbyggingen til Storelva studentboliger gjenstå. For å holde investeringskostnadene på et rimelig nivå må denne utbyggingen ses i sammenheng med andre aktørers planer om utbygging på Kvaløya. Det er derfor usikkert hvorvidt utbyggingen kan realiseres i 2006, men universitetsdirektøren foreslår likevel at det settes av 250 0000 for 2006 til dette formålet. Dette vil være Universitetets andel av investeringskostnadene. Driftskostnadene knyttet til dette prosjektet dekkes av Studentsamskipnaden. 

Universitetsdirektøren foreslår et samlet tilskudd på 4,105 mill til studentvelferdsformål som Studentsamskipnaden har ansvar for og investeringskostnader i forbindelse med studentbyer på nett. Dette innebærer en reduksjon på 0,2 mill, eller 4,6 %. Reduksjonen skyldes hovedsakelig at tilknytningen av studentbyene til Universitetets datanett nærmest er fullført. 

BI Tromsø blir muligens tilknyttet Studentsamskipnaden fra og med 2006. Universitetsdirektøren legger til grunn at BI Tromsø vil yte tilskudd til Studentsamskipnaden for drift av velferdstilbudet samt fellesfunksjoner ved Studentsamskipnaden slik Universitetet og Høgskolen gjør. Dette er meddelt Studentsamskipnaden, som drøfter tilknytningen med BI Tromsø. Dette kan medføre at Universitetets tilskudd til enkelte av Studentsamskipnadens velferdstilbud reduseres noe i forhold til det forslåtte nivået.

Alle beløp i 1000 kr

	Studentvelferd – Studentsamskipnaden

	
	2005
	2006

	
	Vedtak
	Samskipnadens forslag
	Univ.dir forslag

	Kantinevirksomheten
	525
	550
	525

	Studentenes sosialtjeneste
	1 665
	1 790
	1 715

	Idrettshuset Kraft
	850
	850
	850

	Studenthuset Driv
	750
	750
	750

	Administrering av lånekassen
	90
	15
	15

	Studentbyer på nett
	425
	250
	250

	
	4 305
	4 205 
	4 105


2.4.2 b) Andre spesielle tildelinger

Avsetning til refusjon for bruk av sykehuset (UNN) i forbindelse med medisinutdanninga foreslås økt fra 1,835 mill til 1,890 mill, det vil si med 3 %. Midlene legges inn i budsjettrammen til Med.fak.

Litteraturbudsjettet som fordeles av styret til UB, foreslås økt fra 29,5 mill til 30,250 mill i 2006. Dette er en økning på 2,5 %. Økningen er noe lavere enn den generell lønns- og priskompensasjonen i statsbudsjettet. Dette må imidlertid ses i sammenheng med at driftsbudsjettet til UB foreslås økt i 2006. 

I budsjettet for 2005 ble basisbevilgningen til Jur.fak. redusert med 1 mill for å ta høyde for de tekniske effektene i undervisningsbevilgningen som følge av omleggingene fra cand.jur. til masterstudium.. Det foreslås at midlene nå tilbakeføres til basisbevilgningen til fakultetet, og at basisbevilgningen dermed økes med 1 mill i forhold til 2005.

Velferdsmidlene beregnes på bakgrunn av antall ansatte og fordeles av Arbeidsmiljøutvalget. Det foreslås satt av 0,560 mill for 2006 til senere fordeling. I fjor var beløpet på 0,540 mill.

UiTø betaler et årlig beløp til UNN knyttet til klinisk praksis for psykologi​studentene. For 2005 var det satt av 2,8 mill til dette formålet. For 2006 foreslås det satt av 3,2 mill. Det foreslås imidlertid at universitetsledelsen gis fullmakt til å justere dette beløpet mot sentral reserve med bakgrunn i resultatet av de pågående forhandlinger med UNN om en egen psykologisk klinikk ved Universitetet. Det vises for øvrig til styresak S66-05 om etablering av en slik klinikk, og hvor klinikksituasjonen ble behandlet. Beløpet settes av på budsjettet til SV-fak. 

Det foreslås satt av 1 mill til intern opplæring av teknisk-administrativt ansatte i 2006. I 2005 ble det satt av 3 mill til dette formålet. Imidlertid vil ca 2 mill av disse stå ubrukt ved årsslutt, slik at det vil være ca 3 mill til disposisjon i 2006. 

Det foreslås satt av 25 mill til dekning av leieutgifter for F/F ”Jan Mayen”. Dette er i samsvar med forslaget fra NFH og utgjør en økning 0,5 mill i forhold til bevilgningen for inneværende år. Det legges opp til at leieutgiften for Havbruksstasjonen i Tromsø A/S finansieres av sentrale midler slik som tidligere. Leiebeløpet for 2005 vil være på 10,800 mill. Dette er en økning på 0,425 mill, eller ca 4 %, i forhold til i 2005. 1 mill av beløpet er kapitalkostnader knyttet til det nye flåtebaserte sjøanlegget.  

På grunn av de høye oljeprisene er drivstoffutgiftene (bunkers) til Forskningsfartøyene Jan Mayen og Johan Ruud betydelig høyere enn normalt. Det foreslås at NFH gis en ekstraordinær tildeling i 2006 på 1 mill til dekning av disse utgiftene. 

Det foreslås satt av 0,165 mill til arbeid med utviklinga av strategi for IKT i undervisninga. Midlene skal dekke utgifter til professor II-stilling ved U-vett som skal lede arbeidet. 

Med bakgrunn i styringssignalene for 2005 pågår det nå et arbeid i sentraladministrasjonen for å gjennomgå de internasjonale tjenestene. Det forelås i denne sammenheng satt av 1 mill under avsetning til senere fordeling til styrking av administreringen av internasjonal studentutveksling og sentralisering av oppgaver på dette feltet. Når gjennomgangen av tjenestene er fullført, vil ressursbehovet være nærmere avklart. Av beløpet på 52 mill som Universitetet fikk tildelt over statsbudsjettet i årene 2003 og 2004, gjenstår 1 mill som ufordelt. I 2005 var disse midlene satt av under posten ”avsetning til senere fordeling”, men de er ikke blitt brukt. Det foreslås nå at avsetning av midler til internasjonaliseringsarbeid ses i sammenheng med disse kvalitetsreformmidlene. Det foreslås at universitetsledelsen disponerer midlene. 

Museumsprosjektet er et felles dokumentasjonsprosjekt for de fire universitetene. Målet er å gi en samlet og rasjonell tilgang til informasjon. I 2005 ble det satt av 1 mill sentralt til delfinansiering av Museets egenandel i prosjektet. Den sentrale egenandelen har økt betydelig de senere årene, noe som har sammenheng med bortfall av annen finansiering i prosjektet. Prosjektet går mot slutten, men det planlegges etablert en etterorganisasjon. Det foreslås at en tildeling på samme nivå som for inneværende år, det vil si 1 mill. 

På bakgrunn av Riksrevisjonens kritiske rapport fra 2003 om tilstanden ved vitenskapelige samlingene ved fem statlige museer, herav tre universitetsmuseer
, har departementet de siste årene bevilget øremerkede midler til sikring og bevaring av samlingene ved universitetsmuseene. Tromsø museum (TMU) har i denne i løpet av disse årene mottatt i alt 6,9 mill, hvorav 3,7 mill ble tildelt november/desember 2004. Midlene for 2004 ble tildelt så vidt sent på året at de i realiteten har vært til disposisjon i 2005. I tillegg har det vært gjennomført bygningsmessige tiltak på TMU, finansiert over budsjettet til Teknisk avdeling, med sikte på å trygge samlingene ved TMU.  

Departementet har initiert et arbeid med å utvikle indikatorer som skal kunne gi et bilde av tilstanden for vitenskapelige samlingene ved de ulike universitetsmuseene i Norge. Dette er ment å skulle være et verktøy for å sammenlikne situasjonen ved de ulike museene og å måle utviklingen over tid. Dette må ses på som et ledd  arbeidet med å bedre mål- og resultatstyringen ved universitetene generelt. Det er grunn til å tro departementet ikke vil tildele ytterligere øremerkede midler til samlingene, og universitetsdirektøren foreslår at det settes av 1,5 mill til å videreføre arbeidet med sikring, bevaring og utvikling av de vitenskapelige samlingene ved TMU. Det vises for øvrig til vedlegg 10, under omtalen av særlig fokusområder, hvor sikring og bevaring av samlinger er spesielt omtalt. 

Utstillingen Polarnorge 2005 skal tas ned etter første halvår 2006 og skal etter planen erstattes av en nye zoologisk basisutstilling. Kostnadene for den nye utstillingen er beregnet til 6 mill, hvorav 2,3 mill etter planen skal finansieres ved egeninnsats fra Tromsø museum (TMU). Øvrige midler skal i henhold til finansieringsplanen komme fra departement, ulike etater og private institusjoner. TMU ber om at Universitetet sentralt går inn med 0,750 mill i prosjektet som en engangstildeling. 

I  budsjettinnspillet for 2005 ba også TMU om at dette tiltaket finansieres spesielt, ut over ordinær budsjettramme.  I saksfremlegget i styresak S65-05 om budsjettfordelingen for 2005 skrev universitetsdirektøren at spørsmålet om midler til den nye utstillingen ville bli vurdert når det foreslå en finansieringsplan. Det foreligger nå kostnadsberegning og finansieringsplan for utstillingen, og universitetsdirektøren foreslår at TMU tildeles 0,750 mill som en engangstildeling til Tromsø museum.

Vedtaket fra 2002 om avsetningen av midler til samisk strategiplan på 1 mill årlig i perioden 2002–2007 følges opp. De ordinære strategimidlene til Samisk senter er økt med 0,180 mill til 0,440 mill. Videre er 0,820 mill satt av til oppfølging av andre deler av strategiplanen. Midler til reisestøtte for samiske hovedfags- og doktorgradsstudenter videreføres med samme beløp som for i år, det vil si 0,130 mill. Totalt utgjør dette 1,390 mill.

Strategimidlene til de øvrige sentrene (Kvinnforsk, Amundsensenteret og Semut) foreslås videreført på samme nivå som i 2005. Det innebærer en tildeling på 0,840 mill i 2006. 

Tungregneprogrammet finansieres i hovedsak av NFR, og alle de fire største universitetene deltar i programmet sammen med Meteorologisk institutt. I 2005 ble det inngått en ny, 10-årig avtale mellom NFR og medlemsinstitusjonene. Det foreslås at Universitets egeninnsats i tungregneprogrammet videreføres på samme nivå som i 2005, det vil si 1,8 mill. Midlene settes av i sentraladministrasjonens budsjett slik som tidligere.

I styresak S13-03 ble det vedtatt ulike likestillingstiltak i hovedsak med sikte på å øke antall kvinnelige professorer. Følgende tiltak med økonomiske konsekvenser ble vedtatt:

· Fire ekstra forskningsterminer hvert år for kvinner (0,640 mill)

· Ekstra driftsmidler til fire kvinnelige postdoktorer/førsteamanuenser (0,2 mill)

· Mentorprosjektet (700 000)

· Tilskudd kvinnelige professor II-stillinger (0,5 mill)

I sak S 37-04 om handlingsplan for likestilling ble det i tillegg vedtatt å avsette 0,2 mill stimuleringstilskudd I 2005 er den samlede avsetningen til disse tiltakene beregnet til 2,240 mill. 

Kvinnforsk har ansvaret for mentorprosjektet, mens fordelingen av de andre midlene gjøres av universitetsledelsen. Midler til mentorprosjektet legges inn i budsjettrammen til Kvinnorsk, mens resterende del av midlene avsettes til senere fordeling. 

I styresak S56-04 om egenpublisering vedtok universitetsstyret å etablere et åpent publiseringsarkiv (digitalt bibliotek). UB har det administrative ansvaret for gjennomføringen av prosjektet, og det forutsettes at fakultetene/enhetene involveres. I 2005 ble det satt av 1 mill til dette prosjektet, og det ble bebudet en tilsvarende avsetning i 2006. Det foreslås derfor at det settes av 1 mill til finansiering av ovennevnte prosjekt i 2006. Midlene skal benyttes til finansiering av to stillinger knyttet til prosjektet. Prosjektmidlene avsettes i budsjettet til UB. 

Det vises for øvrig til omtalen under avsnittet foran om studieplassøkninger på tannlegeutdanninga, hvor det fremgår at det i statsbudsjettet for 2006 er satt av 10,440 mill til utstyr til tannlegeutdanninga, samt at 2 mill av beløpet på 5,8 mill som er tildelt til dekning av husleieutgifter knyttet til etablering av tannlegeutdanninga tildeles Med.fak, og skal gå til dekning av lønns- og driftskostnader i en oppstartsfase.  

I styresak S72-05 om Marbio og Marbank (jf også avsnitt om strategiske forskningsmidler foran) ble det vedtatt å sette av 2 mill til drift av Marbank hvert år i 2 år (2006 og 2007). Midlene settes av under posten avsetning til senere fordeling, og det foreslås at universitetsledelsen gis fullmakt til å overføre midlene til den enhet som skal forvalte midlene. 

Marbios finansieringsbehov for 2006 og 2007 på 2 mill årlig foreslås dekket ved at 0,5 mill av basisbevilgningen til Med.fak. og Mat.-nat.fak. øremerkes drift av Marbio i 2006 og 2007, og at 1 mill av de strategiske forskningsmidlene som er knyttet til marin satsing ved NFH øremerkes samme formål i disse årene. Det vises for øvrig til omtalen under avsnittet om strategiske forskningsmidler foran. 

Det foreslås satt av 0,6 mill til mulige tiltak i forbindelse med behandling av utdanningsmeldinga i styremøtet i februar 2006.

Universitetet i Tromsø arrangerer i juni 2006 den internasjonale realfagskonferansen Communicating Science and Technology som bl.a. omhandler rekrutteringsproblemene i realfag. Størrelsen på eksterne midler er til nå lavere enn budsjettert. Det foreslås at Universitetet i Tromsø gir en underskuddsgaranti til konferansen på inntil 2 mill.

Det foreslås satt av 4,5 mill sentralt, hvorav 1,3 mill settes av som rektors strategimidler. Det forutsettes at rektors strategiske midler i enkelttilfeller kan benyttes av rekrutteringshensyn til midlertidig tilsetting av spesielt kvalifiserte forskere i en overgangsfase. Resterende beløp på 3,2 mill settes av som generell reserve til dekning av uforutsette utgifter, samt utgifter i tilknytning tilsettinger i vitenskapelige stillinger ved Jur.fak., eventuell underskuddsdekning ved Driv AS og underskuddsgaranti for realfagskonferansen.

2.4.3
Internhusleie

Universitetet innførte ordningen med internhusleie fra og med budsjettåret 2003. På grunnlag av arealsituasjonen per 31.12.2002 (utgangsposisjonen) ble enhetene tildelt midler i forbindelse med hovedfordelingen av bevilgningen - statstilskudd som tilsvarte kostnadene knyttet til leie av dette arealet.

Ordningen ble innført på bakgrunn av krav fra UFD. Formålet er å synliggjøre arealkostnadene slik at disse tas med i beslutningsgrunnlaget på alle nivå ved Universitetet, og dette skal igjen gi en bedre samlet ressursutnyttelse. Ordningen innebærer at enhetene selv må dekke kostnadene knyttet til det arealet de disponerer. 

Det er lagt til grunn at husleiens størrelse skal gjenspeile markedsprisen, og dette innebærer at husleien både skal omfatte drifts- og kapitalkostnader. Driftskostnadene per kvm beregnes på bakgrunn av budsjettet for Teknisk avdeling (med enkelte korrigeringer) og det samlede antall kvm ved Universitetet. I tillegg kommer en fast stipulert kapitalkostnadsdel på kr 700 per kvm. Som følge av forskjellige drifts- og vedlikeholdskostnader for ulike typer arealer, er arealene delt i tre hovedkategorier (lager-, kontor- og laboratorieareal) med ulik pris for hver kategori.

Etter at utgangsposisjonen ble fastsatt har det vært betydelige endringer i arealsituasjonen for Universitetet. Hovedårsaken til dette er innflyttingen i Teorifagbygget og påfølgende omrokering i øvrige bygg. Det er også avviklet leieforhold i en del leielokaler etter hvert som leiekontraktene har opphørt. Samlet har arealet ved Universitetet økt fra ca 150 000 kvm til ca 183 000 kvm, og dette tilsvarer en økning på 22 %. 

Økningen i arealet har ført til at de fleste fakulteter/enheter har fått en vesentlig arealutvidelse og dermed økte husleieutgifter. Det har imidlertid vært en premiss i arbeidet med internhusleiesystemet at fakultetene/enhetene skal få tildelt midler for å dekke økt internhusleie som følge av innflyttingen i Teorifagbygget og påfølgende omrokering i øvrige bygg. Det er derfor nødvendig å etablere en ny utgangsposisjon for arealfordelingen per 31.12.05.

I sak S 60-03 Fordeling av arbeidsplasser i Teorifagbygget og i lokaler som fraflyttes ved innflyttingen i nybygget (kabalen) ble det gjort rede for hovedtrekkene for fordeling av arbeidsplasser for ansatte og mastergrads- og hovedfagsstudenter. Universitetsstyret sluttet seg til hovedtrekkene i denne arealfordelingen. Dette har dannet grunnlaget for innflyttingen i Teorifagbygget og endret bruk av de lokalene som ble fraflyttet. 

Det er også foretatt noen justeringer i arealfordelingen basert på arealfordelingen per 31.12.02. Dette gjelder spesielt for møte- og undervisningsrom. Dette er rom som kan benyttes av flere enheter, og som derfor i størst mulig grad skal være en fellesressurs. For en bedre utnyttelse av denne type rom har Universitetet tatt i bruk rom- og timeplanleggingssystemet Syllabus. 

For budsjettåret 2006 foreslår universitetsdirektøren at enhetene tildeles midler for arealsituasjonen per 31.12.05 (ny utgangsposisjon) som tilsvarer kostnadene knyttet til leie av dette arealet. I den grad arealsituasjonen for den enkelte enhet ikke endrer seg i forhold til utgangsposisjonen, må enheten betale det tildelte beløpet i form av husleie (nullsumspill). Endringer i arealsituasjonen vil imidlertid påvirke enhetens budsjett. Økt husleie som følge av en økning i arealet må dekkes over eget budsjett, mens en reduksjon vil frigjøre midler som kan disponeres til andre formål. 

I tabellen nedenfor fremgår enhetenes tildeling av arealmidler for 2006 med bakgrunn i utgangsposisjonen per 31.12.2005 (beløp i 1000 kr). 

Alle beløp i 1000 kr (unntatt pris per kvm)

	 
	Pris per kvm for den enkelte arealkategori
	 

	 
	Kontor
	Lab
	Lager
	 

	 
	1 500
	1 970
	982
	 

	Leietaker
	Total pris for den enkelte arealkategori
	Samlet

tildeling

	Andre/eksterne leietakere
	6 743
	2 485
	729
	9 956

	Hum.fak.
	5 984
	122
	414
	6 519

	Jur.fak.
	3 418
	27
	128
	3 574

	Ledig
	824
	2 148
	305
	3 277

	Mat.-nat.fak.
	15 135
	11 583
	4 476
	31 194

	Med.fak.
	16 026
	22 590
	5 580
	44 197

	NFH
	7 720
	9 482
	2 349
	19 551

	Samisk senter
	1 093
	25
	88
	1 207

	Sentraladministrasjon
	7 646
	978
	1 218
	9 841

	Studentarbeidsplasser
	17 088
	648
	117
	17 854

	Studentorg./velferd
	2 740
	95
	260
	3 095

	Studentsamskipnaden
	3 785
	10 574
	873
	15 233

	SV-fak.
	17 261
	4 542
	1 423
	23 227

	Teknisk avdeling
	795
	56
	5 688
	6 538

	TMU
	9 051
	498
	2 371
	11 920

	UB
	22 202
	132
	1 193
	23 528

	Undervisning
	40 130
	2 946
	969
	44 045

	U-vett
	1 006
	95
	48
	1 149

	Totalt
	178 647
	69 028
	28 232
	275 906


Del 3 Nærmere omtale av de enkelte budsjettenheter – inkludert styringssignaler 

3.0
Innledning

I det følgende omtales de enkelte fakulteter/enheter nærmere. Det gis her en kort oversikt over fakultetenes/enhetenes egne forslag økte til nye tiltak/aktiviteter. En mer detaljert beskrivelse av disse forslagene fremgår av enhetenes egne budsjettinnspill. Deretter omtales budsjettmessige endringer ved den enkelte enhet som følge av universitetsdirektørens forslag. Det fremmes dessuten forslag til styringssignaler for den enkelte enhet.

3.1 Det humanistiske fakultet (Hum. fak.)

Generelt

I budsjettinnspillet fra Hum.fak. bes det om ekstra midler til:

· Tildeling av lønns- og driftsmidler til stilling i samisk språkvitenskap

· Oppretting av spansk som eget studietilbud. 

Universitetsdirektørens forslag

Tildeling av midler til dekning av stilling i samisk språkvitenskap ble tatt opp i forbindelse med budsjettfordelingen for 2005, hvor det ble gitt tilsagn om midler ved tilsetting i slik stilling. Tilsetting er nå gjort, og det legges inn 0,3 mill i fakultetets basisbevilgning for 2006 (halvårsvirkning). Ytterligere 0,3 mill vil bli foreslått lagt inn i basisbevilgningen i 2007. Det vises for øvrig til omtale under avsnittet om basisbevilgningen foran.

I budsjettinnspillet går Hum.fak. inn for opprettelse av årsstudium i spansk språk og litteratur i samarbeid med Høgskolen i Tromsø i 2006/2007. Kostnadene på helårsbasis er beregnet til om lag 0,850 mill. Etter universitetsdirektørens syn må det først vurderes om spansk – dersom det skal opprettes – skal være et årsstudium eller om det skal bygges opp som et nytt forsknings- og undervisningsfelt ved Universitetet før det lyses ut studietilbud innenfor fagfeltet. Universitetsdirektøren vil følge opp denne saken i samarbeid med Hum.fak. Det foreslås ingen avsetninger til dette formålet i 2006. 

Det er foretatt et studieplasskutt for Hum.fak. med en budsjetteffekt på 0,350 mill i 2006.

Det er videre foreslått tildelt 0,385 mill i sentral egenandel i Senter for fremragende forskning innenfor lingvistikk (CASTL) av de strategiske forskningsmidlene. Midlene dekker professor II-stilling og 4. året for NFR-stipendiater. I tillegg kommer tildelinger til CASTL under stipendiat- og postdoktorpotten.

For øvrig vises det til vedlegg 1 og 2 for oversikt over de øvrige tildelingene.

Forslag til styringssignaler

· Fakultetet skal øke den eksterne finansieringen, spesielt fra EU. 

· Fakultetet skal øke antall vitenskapelige publikasjoner og sørge for at kvaliteten på rapporteringen er god.

· Fakultetet skal kartlegge dagens kompetansesituasjon og utarbeide en langsiktig bemanningsplan som tar sikte på å utvikle og bevare et stabilt fagmiljø som oppfyller NOKUTs standarder for vitenskapelig personale og understøtter Universitetets og fakultetets strategier.

· Fakultetet skal tydeliggjøre og videreutvikle instituttlederrollen.

· Alle vitenskapelige og teknisk-administrativt ansatte skal tilbys medarbeidersamtaler med sin leder i 2006.

· Fakultetet skal ha god økonomistyring. Store avsetninger skal unngås, samtidig som en ivaretar tilstrekkelig fleksibilitet til å kunne tilpasse utgiftsnivået til svingninger i bevilgningsnivået.

· Fakultetet skal arbeide for å øke antallet kvinner i vitenskapelige toppstillinger.

· Fakultetet skal arbeide for å øke rekrutteringen til det samiske utdannings- og forskningsmiljøet ved fakultetet. 
· Fakultetet skal gjennomføre en analyse av sammenhengen mellom inntakskvalitet (prosjektbeskrivelse, karakternivå og avtaleutforming) på doktorgradsstudenter og gjennomføringstid/frafall for perioden 2000–2005.

· Administrative rutiner i forbindelse med doktorgradsutdanninga skal utvikles og sikres, herunder systematisk oppfølging av doktorgradsstudentenes status i Felles studentsystem (FS).

· For å spisse kompetansen og sikre stabil tilgang og oppfølging av forskerrekrutter skal fakultetet arbeide med å etablere forskningsgrupper innenfor de ulike fagfeltene.

· Emneporteføljen på 8000-nivå (doktorgradsutdanninga) skal gjennomgås for å sikre en sterkere formalisering av opplæringsdelen.

· Fakultetet skal arbeide for å øke rekrutteringen til studieprogrammene.

· Fakultetet skal dokumentere at de har gjennomgått studieprogramporteføljen og emneporte​føljen med tanke på forenkling av studiestrukturen (studieprogram, årsstudier, emner) og en reduksjon av antallet studieprogram og emner på lavere og høyere grad. Eksternt finansiert videreutdanning er unntatt fra dette kravet.
· Fakultetet skal gjennomføre en evaluering av minst ett studieprogram (faglig fordypning, intern faglig sammenheng osv.)

· Fakultetet skal opprette minst tre fagspesifikke utvekslingsavtaler knyttet til hvert studieprogram. Fakultetet skal arbeide for at noen av avtalene kan utvikles til «Joint degrees».

3.2
Det juridiske fakultet (Jur. fak.)

Generelt 

I budsjettinnspillet fra Jur.fak bes det om ekstra midler til flere formål:

· To førstestillinger (førsteamanuenser/professorer)

· To universitetslektorstillinger

· IT-konsulent-stilling

· Studiekonsulent-stilling

Universitetsdirektørens forslag

Fakultetet anser seg ikke som fullt utbygd og viser til et lavt antall vitenskapelige ansatte i forhold til antall studenter. Fakultetet har i dag (oktober 2005) 9 mellom-/toppstillinger og planlegger en gradvis oppbygging til 20 mellom-/toppstillinger i 2010, og har videre et ønske om på sikt å ha i alt 30 slike stillinger.  I budsjettfordelingen for 2005 fikk fakultetet tilsagn om midler til finansiering av to nye mellom-/toppstillinger ved tilsetting. Disse stillingene er nå besatt og fakultetet ønsker videre tilsagn om finansiering av to nye mellom-/toppstillinger i 2006. Universitetet har de senere årene tildelt Jur.fak. midler ved tilsetting i mellom- og toppstillinger. Dette for å stimulere til rekruttering av slike stillinger ved fakultetet. Det foreslås lagt inn 1,5 mill i basisbevilgningen til dekning av utgifter til de to nye stillingene som det ble gitt tilsagn om midler til for 2005, og som det nå er tilsatt i. Over flere år er det da til sammen tildelt midler til 7,4 stillinger gjennom denne ordningen. 

Videre foreslås det at gis tilsagn om finansiering av ytterligere to mellom-/toppstillinger i 2006 slik fakultetet ber om. 

Fakultetet er i ferd med å legge om fra et seksårig cand.jur.-studium til et femårig integrert masterstudium noe som medfører merkostnader i en overgangsfase (dublering av undervisning og eksamener). Fakultetet arbeider nå aktivt for å rekruttere til faste vitenskapelige stillinger. En utbygging av antall vitenskapelige stillinger i tråd med fakultetets ønsker og ambisjoner, vil ha vesentlige budsjettmessige konsekvenser for Universitetet, og vil måtte innebære en tilsvarende reduksjon i andre fakulteters-/enheters basisbevilgning. Etter universitetsdirektørens syn bør de økonomiske rammene, inklusive fakultetets egne planer om antall stillinger, vurderes etter at overgangen fra cand.jur. til masterstudiet er gjennomført. 

Overgangen fra cand.jur.studium  til masterstudium har medført ekstraordinær høy studiepoengsproduksjon og studiepoengsutteling, blant annet som følge av budsjettekniske forhold. Ved budsjettfordelingen for 2005 ble basisbevilgningen til fakultetet redusert med 1 mill som følge av slike budsjettekniske forhold (modulisering av emner medførte opphopning av studiepoeng i en overgangsfase, såkalt pukkeleffekt). Midlene foreslås tilbakeført i basisbevilgningen for 2006. 

Departementet har flyttet avlagte studiepoeng fra kategori D til E i modellen for beregning av studiepoengsmidler, det vil si til en kategori med lavere uttelling. Reduksjonen i uttelling i studiepoeng kompenseres med tilsvarende økt basisbevilgning på 1 mill.

Det er foretatt et studieplasskutt for Jur.fak. med en budsjetteffekt for 2005 på 0,134 mill.

For øvrig vises det til vedlegg 1 og 2 for oversikt over de øvrige tildelingene.

Forslag til styringssignaler

· Fakultetet skal øke den eksterne finansieringen, spesielt fra EU. 

· Fakultetet skal øke antall vitenskapelige publikasjoner og sørge for at kvaliteten på rapporteringen er god.

· Fakultetet skal kartlegge dagens kompetansesituasjon og utarbeide en langsiktig bemanningsplan som tar sikte på å utvikle og bevare et stabilt fagmiljø som oppfyller NOKUTs standarder for vitenskapelig personale og understøtter Universitetets og fakultetets strategier.

· Fakultetet skal tydeliggjøre og videreutvikle lederrollene.

· Alle vitenskapelige og teknisk-administrativt ansatte skal tilbys medarbeidersamtaler med sin leder i 2006.

· Fakultetet skal ha god økonomistyring. Store avsetninger skal unngås, samtidig som en ivaretar tilstrekkelig fleksibilitet til å kunne tilpasse utgiftsnivået til svingninger i bevilgningsnivået.

· Fakultetet skal arbeide for å redusere saksbehandlingstiden for faglige bedømmelser ved tilsettinger og ved vurdering av doktorgradsavhandlinger.

· Fakultetet skal utarbeide en handlingsplan for likestilling og arbeide for å øke antallet kvinner i vitenskapelige toppstillinger.

· Fakultetet skal prioritere arbeidet med å tilsette i faste topp- og mellomstillinger 

· Fakultetet skal legge vekt på å delta i videreutdanning og tverrfakultære studieprogram.

· Fakultetet skal legge vekt på å øke den internasjonale studentmobiliteten.

· Fakultetet skal gjennomføre en analyse av sammenhengen mellom inntakskvalitet (prosjektbeskrivelse, karakternivå og avtaleutforming) på doktorgradsstudenter og gjennomføringstid/frafall for perioden 2000–2005.

· Administrative rutiner i forbindelse med doktorgradsutdanninga skal utvikles og sikres, herunder systematisk oppfølging av doktorgradsstudentenes status i Felles studentsystem (FS).

· Emneporteføljen på 8000-nivå (doktorgradsutdanninga) skal gjennomgås for å sikre en sterkere formalisering av opplæringsdelen.

· Fakultetet skal dokumentere at de har gjennomgått studieprogramporteføljen og emneporte​føljen med tanke på forenkling av studiestrukturen (studieprogram, årsstudier, emner) og en reduksjon av antallet studieprogram og emner på lavere og høyere grad. Eksternt finansiert videreutdanning er unntatt fra dette kravet.
· Fakultetet skal gjennomføre en evaluering av minst ett studieprogram (faglig fordypning, intern faglig sammenheng osv.)

· Fakultetet skal opprette minst tre fagspesifikke utvekslingsavtaler knyttet til hvert studieprogram. Fakultetet skal arbeide for at noen av avtalene kan utvikles til «Joint degrees».

· Fakultetet skal fullføre undersøkelsen av arbeidsmarkedets vurdering av kompetansen til ut-eksaminerte kandidater fra studiet i rettsvitenskap.

3.3
Det matematisk-naturvitenskapelige fakultet (Mat.-nat.fak.)

Generelt

I budsjettinnspillet fra Mat.-nat.fak. er det blant annet ført opp følgende nye tiltak hvor fakultetet ber om ekstra midler: 

· Skolelaboratorium i realfag - 0,650 mill

· Bachelor – og masterstudium i bioinformatikk-1,7 mill

· Studium i oseanografi -1, 9 mill

Universitetsdirektørens forslag

Skolelaboratorium i realfag er ment å være et bindeledd mellom skoler og fagmiljø ved Universitetet. Skolelaboratoriet gir etter- og videreutdanningstilbud og driver rekrutteringsarbeid. Det søkes om finansiering av en ekstra stilling med sikte på å drive et mer systematisk studentrekrutteringsarbeid. Universitetsdirektøren foreslår ingen ekstra midler til dette formålet i 2006. Fakultetet må imidlertid vurdere hvorvidt det er ønskelig å prioritere en slik stilling innenfor egen budsjettramme. 

Fakultetet viser til at en arbeidsgruppe med representanter fra Mat.-nat.fak og Med.fak. har utarbeidet forslag til et 5-årig studieprogram i bioinformatikk, og har beregnet ressursbehovet til om lag 1,7 mill årlig (3 stillinger). Det er tatt utgangspunkt i en årlig opptaksramme på 20 studenter. Det søkes videre om midler til oppretting av nytt studium i oseanografi der ressursbehovet i form av økt basisbevilgning er beregnet til 1, 9 mill. Det er lagt opp til et opptak på 20 studenter årlig. Når det gjelder finansiering av nye studietilbud, viser universitetsdirektøren til at studietilbudene i bioinformatikk og oseanografi ikke vil bli tilbudt i studieåret 2006/2007 (jf vedtak i styresak S70-05 i møte 24.november). En eventuell fremtidig oppretting og finansiering av disse studiene må ses i sammenheng med at rekrutteringsgrunnlaget til disse studiene er usikkert, og at Mat.nat.-fak. allerede har stor undervisningskapasitet målt blant annet som forholdet mellom ansatte og studenter. Etter universitetsdirektørens syn bør spørsmålet vurderes i en helhetlig sammenheng i forbindelse med det forestående strategiarbeidet ved Universitetet.

Masterstudiet i arktisk naturbruk og landbruk ble ved budsjettfordelingen for 2005 sluttfinansiert. Samlet er det lagt inn 3,4 mill i basisbevilgningen til de aktuelle fakultetene/enhetene som er involvert i undervisningen i studiet. Av beløpet på 0,6 mill som universitetsdirektøren etter fullmakt fra styret fordelte til fakultetet i 2005, gikk 0,450 til Mat.-nat.fak. Det foreslås at midlene nå legges inn i basisbevilgningen til Mat.-nat.fak.. Det vises for øvrig til nærmere omtale under avsnittet om basisbevilgningen foran.

I styremøte 15. februar i år (sak S6-05) vedtok universitetsstyret oppretting av masterstudium i telemedisin og e-helse med to studieretninger, helse og teknologi. Det foreslås at basisbevilgningen til Mat.-nat.fak. økes med 1,2 mill i 2006 til dekning av utgifter knyttet til masterstudiet i telemedisin og e-helse. Det vises for øvrig til nærmere omtale under avsnittet om basisbevilgningen foran.

Det er foretatt et studieplasskutt for Mat.-nat.fak. med en budsjetteffekt for 2006 på 0,720 mill.

Det er øremerket 0,5 mill i basisbevilgningen til Mat.-nat.fak. til dekning av driftskostnader ved Marbio – jf. omtale under strategiske forskningsmidler (marin satsning).

Av de strategiske forskningsmidlene videreføres 0,8 mill til senter for strukturbiologi (FUGE) ved Mat.-nat.fak. og 0,950 mill til oppfølging av FUGE-planene regionalt der fagmiljø ved Mat.-nat.fak er sentrale. Det settes videre av 1,2 mill til finansiering av avansert vitenskapelig utstyr ved Institutt for fysikk som kompensasjon for bortfall av NFR-midler til dette formålet. 

For øvrig vises det til vedlegg 1 og 2 for oversikt over de øvrige tildelingene.

Forslag til styringssignaler

· Fakultetet skal øke den eksterne finansieringen, spesielt fra EU. 

· Fakultetet skal øke antall vitenskapelige publikasjoner og sørge for at kvaliteten på rapporteringen er god.

· Fakultetet skal kartlegge dagens kompetansesituasjon og utarbeide en langsiktig bemanningsplan som tar sikte på å utvikle og bevare et stabilt fagmiljø som oppfyller NOKUTs standarder for vitenskapelig personale og understøtter Universitetets og fakultetets strategier.

· Fakultetet skal tydeliggjøre og videreutvikle instituttlederrollen.

· Alle vitenskapelige og teknisk-administrativt ansatte skal tilbys medarbeidersamtaler med sin leder i 2006.

· Fakultetet skal ha god økonomistyring. Store avsetninger skal unngås, samtidig som en ivaretar tilstrekkelig fleksibilitet til å kunne tilpasse utgiftsnivået til svingninger i bevilgningsnivået.

· Fakultetet skal arbeide for å øke antallet kvinner i vitenskapelige toppstillinger.

· Fakultetet skal gjennomføre en analyse av sammenhengen mellom inntakskvalitet (prosjektbeskrivelse, karakternivå og avtaleutforming) på doktorgradsstudenter og gjennomføringstid/frafall for perioden 2000–2005.

· Administrative rutiner i forbindelse med doktorgradsutdanninga skal utvikles og sikres, herunder systematisk oppfølging av doktorgradsstudentenes status i Felles studentsystem (FS).

· Emneporteføljen på 8000-nivå (doktorgradsutdanninga) skal gjennomgås for å sikre en sterkere formalisering av opplæringsdelen.

· Fakultetet skal arbeide for å øke rekrutteringen til studieprogrammene.

· Fakultetet skal arbeide for å nå nye målgrupper innen videreutdanning.

· Fakultetet skal arbeide for å etablere et internasjonalt mastergradsprogram som rekrutterer utenlandske studenter med egenfinansiering fra og med studieåret 2006/2007.
· Fakultetet skal bidra til teknologiutvikling med fokus på energi og miljø i nord.
· Fakultetet skal dokumentere at de har gjennomgått studieprogramporteføljen og emneporte​føljen med tanke på forenkling av studiestrukturen (studieprogram, årsstudier, emner) og en reduksjon av antallet studieprogram og emner på lavere og høyere grad. Eksternt finansiert videreutdanning er unntatt fra dette kravet.
· Fakultetet skal i samarbeid med Med. fak. og NFH prioritere en gjennomgang av biologiutdanninga ved universitetet. (Dette prosjektet vil seinere bli fulgt opp av en ekstern evaluering av studieprogrammene i biologi.)

· Fakultetet skal gjennomføre en evaluering av minst ett studieprogram (faglig fordypning, intern faglig sammenheng osv.)

· Fakultetet skal opprette minst tre fagspesifikke utvekslingsavtaler knyttet til hvert studieprogram. Fakultetet skal arbeide for at noen av avtalene kan utvikles til «Joint degrees».

3.4
Det medisinske fakultet (Med. fak.)

Generelt

Med.fak. ber ikke om ekstra midler til nye tiltak/aktiviteter i 2006 ut over nye aktiviteter som allerede er vedtatt. 

Universitetsdirektørens forslag

I styremøte 15. februar i år (sak S6-05) vedtok universitetsstyret oppretting av masterstudium i telemedisin og e-helse med to studieretninger, helse og teknologi. I tråd med tildelingsplanen foreslås Med.fak. tildelt 1,3 mill til dekning av utgifter til studiet. Det vises for øvrig til omtalen under avsnittet om basisbevilgningen foran. 

Opptrappingsplanen for medisin, farmasi og tannlegeutdanninga fortsetter i 2006. Økt opptakt til medisin og farmasi gir til sammen en budsjetteffekt i 2006 på 2,130 mill. Til tannlegeutdanninga tas det opp 30 nye studenter høsten 2006, og det gis 3,750 mill i økt basisbevilgning i denne sammenheng. Beløpet på 10,440 mill som er tildelt av departementet til utstyr til tannlegeutdanninga settes av til Med.fak. Videre tildeles Med.fak. 2 mill av beløpet på 5,8 mill som er tildelt fra departementet til dekning husleie. Beløpet skal dekk lønns- og driftskostnader ved tannlegeutdanninga i en oppstartsfase. 

Det er videre satt av 1,890 mill til dekning av utgifter ved bruk av sykehus (tidligere post 60). 

På grunn av endring i kostnadskategorisering av medisin grunnstudium i undervisningsbevilgningen (fra F til E), reduseres basisbevilgningen med 0,3 mill slik at ikke en slik budsjetteknisk endring skal gi umiddelbare budsjettmessige effekter. 

Det er satt av 0,950 mill under strategiske forskningsmidler til oppfølging av FUGE-planen regionalt der fagmiljø ved Med.fak. er sentrale. Postdoktorstillingen i bioinformatikk er også videreført og inngår i den ordinære postdoktorpotten.

Det er foretatt et studieplasskutt for Med.fak. med en budsjetteffekt for 2006 på 1,216 mill.

Det er øremerket 0,5 mill i basisbevilgningen til Mat.-nat.fak. til dekning av driftskostnader ved Marbio – jf. omtale under strategiske forskningsmidler (marin satsning).

Universitetet er i statsbudsjettet for 2006 tildelt 0,4 mill til styrking av de regionale komiteene for medisinsk forskningsetikk. Midlene legges inn i basisbevlgningen til Med.fak.

Midler til forskerlinje er dessuten ført videre med 1,7 mill i 2006 innenfor de strategiske forskningsmidlene.

Det er satt av 2,2 mill til dekning av avansert vitenskapelig utstyr ved Institutt for farmasi. 

For øvrig vises det til vedlegg 1 og 2 for oversikt over de øvrige tildelingene.

Forslag til styringssignaler

· Fakultetet skal øke den eksterne finansieringen, spesielt fra EU. 

· Fakultetet skal øke antall vitenskapelige publikasjoner og sørge for at kvaliteten på rapporteringen er god.

· Fakultetet skal prioritere arbeidet med oppbygging av tannlegeutdanninga.

· Fakultetet skal kartlegge dagens kompetansesituasjon og utarbeide en langsiktig bemanningsplan som tar sikte på å utvikle og bevare et stabilt fagmiljø som oppfyller NOKUTs standarder for vitenskapelig personale og understøtter Universitetets og fakultetets strategier.

· Fakultetet skal tydeliggjøre og videreutvikle instituttlederrollen.

· Alle vitenskapelige og teknisk-administrativt ansatte skal tilbys medarbeidersamtaler med sin leder i 2006.

· Fakultetet skal gjennomgå den samlede administrasjon med sikte på å effektivisere og bedre forvaltningen og å gi bedre service og tjenesteyting overfor studenter og ansatte.

· Fakultetet skal gjennomgå organisasjons- og styringsstrukturen ved instituttene. Skal det fjerde ledelsesnivået videreføres, må ledernes oppgaver og ansvar klargjøres.

· Fakultetet skal ha god økonomistyring. Store avsetninger skal unngås, samtidig som en ivaretar tilstrekkelig fleksibilitet til å kunne tilpasse utgiftsnivået til svingninger i bevilgningsnivået.

· Fakultetet skal arbeide for å øke antallet kvinner i vitenskapelige toppstillinger.

· Fakultetet skal i samarbeid med Mat.-nat. fak. og NFH prioritere en gjennomgang av biologiutdanninga ved universitetet. (Dette prosjektet vil seinere bli fulgt opp av en ekstern evaluering av studieprogrammene i biologi.)

· Fakultetet skal gjennomføre en analyse av sammenhengen mellom inntakskvalitet (prosjektbeskrivelse, karakternivå og avtaleutforming) på doktorgradsstudenter og gjennomføringstid/frafall for perioden 2000–2005.

· Administrative rutiner i forbindelse med doktorgradsutdanninga skal utvikles og sikres, herunder systematisk oppfølging av doktorgradsstudentenes status i Felles studentsystem (FS).

· Emneporteføljen på 8000-nivå (doktorgradsutdanninga) skal gjennomgås for å sikre en sterkere formalisering av opplæringsdelen.

· Fakultetet skal arbeide for å øke rekrutteringen til bachelor- og mastergradsprogrammene.

· Fakultetet skal dokumentere at de har gjennomgått studieprogramporteføljen og emneporte​føljen med tanke på forenkling av studiestrukturen (studieprogram, årsstudier, emner) og en reduksjon av antallet studieprogram og emner på lavere og høyere grad. Eksternt finansiert videreutdanning er unntatt fra dette kravet.
· Fakultetet skal gjennomføre en evaluering av minst ett studieprogram (faglig fordypning, intern faglig sammenheng osv.)

· Fakultetet skal opprette minst tre fagspesifikke utvekslingsavtaler knyttet til hvert studieprogram. Fakultetet skal arbeide for at noen av avtalene kan utvikles til «Joint degrees».

3.5
Norges fiskerihøgskole (NFH)

Generelt

I budsjettinnspillet fra NFH bes det om ekstra midler til blant annet:

· Bachelor - og masterstudium i marin bioteknologi – 0,8 mill

· Trainee-senter – pilotprosjekt – 0,3 mill

· 7 vitenskapelige stillinger innen ulike fagmiljø

· 2 tekniske stillinger

· Administrativ stilling

· Dekning av økte bunkerskostnader for fartøyene (økt oljepris)

Universitetsdirektørens forslag

NFH foreslår opprettet et bachelor- og masterstudium (5 år) i marin bioteknologi med et årlig opptak på 15 studenter. Studiet er et samarbeid mellom NFH, Med.fak. og Mat.-nat.fak. I finansieringsplanen i budsjettinnspillet til NFH er det lagt til grunn et behov på i alt 5 nye stillinger, hvorav to vitenskapelige stillinger og tre tekniske stillinger. De vitenskapelige stillingene skal begge etter planen være ved NFH, mens det skal opprettes en ny teknisk stilling ved hvert av de tre fakultetene/NFH. Når det gjelder behovet for tekniske stillinger ved Mat.-nat.fak og Med.fak. skriver NFH i budsjettinnspillet at dette er for å ta høyde for økt laboratorieaktivitet. NFH har beregnet behovet for økt basisbevilgning i 2006 til 0,8 mill, mens behovet øker til 2,3 mill i 2007.

I forbindelse med styresak S70-05 om utlysning av studier i 2006/2007, ga universitetsstyret fullmakt til universitetsledelsen til å vurdere oppretting og utlysning av bachelorprogram i marin bioteknologi. I fullmaktssaken (F-121-05) åpnes det for at bachelorstudiet i marin bioteknologi kan lyses ut i 2006/2007, men at studiet i så fall må finansieres gjennom interne omdisponeringer av ressurser ved NFH samt gjennom programmets egeninntjening i form av avlagte studiepoeng. Det foreslås altså ingen tildeling av ekstra midler til NFH knyttet til studiet i marin bioteknologi. 

NFH søker om midler til et pilotprosjekt for et Trainee-senter. I avsnittene om basisbevilgningen og om sentraladministrasjonen foreslår universitetsdirektøren at det opprettes en trainee-ordning for studenter ved Universitetet, og at denne organiseres og administreres av karrieressenteret ved Forsknings- og studieavdelinga. Forslaget fra NFH må ses i sammenheng med dette.

På grunn av endring i kostnadskategorisering av bachelorstudiet i fiskerifag (fra C til E) i undervisningsbevilgningen, økes basisbevilgningen med 0,7 mill slik at denne budsjettekniske endringen ikke gir umiddelbare budsjettmessige effekter. Det vises til nærmere omtale under avsnittet om undervisningsbevilgningen foran.

Det foreslås satt av 25 mill til dekning av leieutgifter for F/F ”Jan Mayen”. Dette er i samsvar med forslaget fra NFH og utgjør en økning på 0,5 mill i forhold til bevilgningen for inneværende år. 
Det foreslås tildelt 10,800 mill til finansiering av UiTøs/NFHs leieutgifter for Havbruksstasjonen Tromsø. Dette er en økning på 0,425 mill, eller ca 4 %, i forhold til inneværende år. Av dette beløpet utgjør 1 mill kapitalkostnader knyttet til det nye sjøanlegget på Havbruksstasjonen. 

Masterstudiet i arktisk naturbruk og landbruk ble ved budsjettfordelingen for 2005 sluttfinansiert. Av beløpet på 0,6 mill som universitetsdirektøren etter fullmakt fra styret fordelte til fakultetet i 2005, gikk 0,150 til NFH. Det foreslås at midlene nå legges inn i basisbevilgningen til NFH. Det vises for øvrig til nærmere omtale under avsnittet om basisbevilgningen foran.

Av beløpet på 5 mill som er satt av til marin satsing ved NFH foreslås 1 mill satt av til drift av den nylig etablerte marine bioprospekteringsplattformen (Marbio). Videre skal professorstilling innen torskavl finansieres innenfor disse midlene. For øvrig skal midlene nyttes til strategisk satsingsområder ved NFH. 

Som følge av økte oljepriser har NFH fått betydelig økte drivstoffutgifter (bunkers) knyttet til forskningsfartøyene (FF Jan Mayen og FF Johan Ruud) og ber i denne sammenheng om ekstraordinær tildeling på 2 mill. NFH er hovedbruker av forskningsfartøyene ved Universitetet, og må normalt påregne å selv dekke merutgifter i perioder som følge av svingninger i oljeprisen. På grunn av det spesielt høye oljeprisnivået nå, foreslår imidlertid universitetsdirektøren en ekstraordinær tildeling på 1 mill i 2006 til dekning av øke drivstoffutgifter (bunkers). 

Det er foretatt et studieplasskutt for NFH med en budsjetteffekt for 2005 på 442 000.

Det er satt av i alt 3,3 mill til avansert vitenskapelig ustyr til Institutt for akvatisk biolog (1,1 mill) og Institutt for marin bioteknologi ved Marbio-prosjektet (2,2 mill). 

Universitetsdirektøren foreslår ingen ytterligere tildeling av midler til stillinger ved NFH i 2005, og NFH må vurdere omprioriteringer innenfor eksisterende budsjettramme dersom stillingsønskene i avsnittet foran skal realiseres.

For øvrig vises det til vedlegg 1 og 2 for oversikt over de øvrige tildelingene.

Forslag til styringssignaler

· NFH skal øke den eksterne finansieringen, spesielt fra EU. 

· NFH skal øke antall vitenskapelige publikasjoner og sørge for at kvaliteten på rapporteringen er god.

· NFH skal kartlegge dagens kompetansesituasjon og utarbeide en langsiktig bemanningsplan som tar sikte på å utvikle og bevare et stabilt fagmiljø som oppfyller NOKUTs standarder for vitenskapelig personale og understøtter Universitetets og høgskolens strategier.

· NFH skal tydeliggjøre og videreutvikle instituttlederrollen.

· Alle vitenskapelige og teknisk-administrativt ansatte skal tilbys medarbeidersamtaler med sin leder i 2006.

· NFH skal ha god økonomistyring. Store avsetninger skal unngås, samtidig som en ivaretar tilstrekkelig fleksibilitet til å kunne tilpasse utgiftsnivået til svingninger i bevilgningsnivået.

· NFH skal arbeide for å øke antallet kvinner i vitenskapelige toppstillinger.

· NFH skal i samarbeid med Mat.-nat. fak. og Med. fak. prioritere en gjennomgang av biologiutdanninga ved universitetet. (Dette prosjektet vil seinere bli fulgt opp av en ekstern evaluering av studieprogrammene i biologi.)

· NFH skal videreutvikle samarbeidet med samfunns- og næringsliv, herunder videreutvikle samarbeidet om videreutdanning for fiskerinæringa.

· NFH skal arbeide for å øke nasjonal og internasjonal rekruttering til fiskeristudier og marine studier. 

· NFH skal utvikle samarbeidet med Polarinstituttet og Havforskninsginstituttet.

· NFH skal gjennomføre en analyse av sammenhengen mellom inntakskvalitet (prosjektbeskrivelse, karakternivå og avtaleutforming) på doktorgradsstudenter og gjennomføringstid/frafall for perioden 2000–2005.

· Administrative rutiner i forbindelse med doktorgradsutdanninga skal utvikles og sikres, herunder systematisk oppfølging av doktorgradsstudentenes status i Felles studentsystem (FS).

· Emneporteføljen på 8000-nivå (doktorgradsutdanninga) skal gjennomgås for å sikre en sterkere formalisering av opplæringsdelen.

· NFH skal arbeide for å øke rekrutteringen til studieprogrammene.

· NFH skal dokumentere at de har gjennomgått studieprogramporteføljen og emneporte​føljen med tanke på forenkling av studiestrukturen (studieprogram, årsstudier, emner) og en reduksjon av antallet studieprogram og emner på lavere og høyere grad. Eksternt finansiert videreutdanning er unntatt fra dette kravet.
· NFH skal gjennomføre en evaluering av minst ett studieprogram (faglig fordypning, intern faglig sammenheng osv.)

· NFH skal opprette minst tre fagspesifikke utvekslingsavtaler knyttet til hvert studieprogram. Høgskolen skal arbeide for at noen av avtalene kan utvikles til «Joint degrees».

· NFH skal fullføre undersøkelsen av arbeidsmarkedets vurdering av kompetansen til uteksaminerte kandidater fra fiskerikandidatstudiet.

3.6 Det samfunnsvitenskapelige fakultet (SV-fak.)
Generelt

I budsjettinnspillet fra SV-fakultetet bes det om ekstra midler til ulike formål:

· Ex.phil – undervisning

· Kvalitetsreformen - underdekning

· Driftsmidler og nye stillinger ved Institutt for pedagogikk (IPLU)

· Styrking av forskningen og forskerutdanningen - driftsmidler

· Økt uttelling for eksperimentelle fag i undervisningskomponenten - arkeologi og visuelle kulturstudier.

Universitetsdirektørens forslag

I SV-fak.s budsjettinnspill for 2005 ble det også bedt om ekstra midler til nye stillinger som følge av økning i studenttallet på ex.phil. Fakultet viser også til at selv om omfanget av studiet er redusert, gis det like mye undervisning som tidligere.  I saksfremlegget i sak S65-05 om budsjettfordelingen for 2005, viste universitetsdirektøren til at fakultetet i løpet av de senere årene har mottatt 17 mill i kvalitetsreformmidler, der avlagte studiepoeng har vært lagt til grunn for tildelingen, herunder avlagte studiepoeng på ex.phil, og at dette beløpet nå inngår i basisbevilgningen til fakultetet. Universitetsdirektøren fastholder derfor at tildelingen av kvalitetetsreformmidler må ses i sammenheng med undervisningsbehovet på ex.phil., og at fakultetet må vurdere hvorvidt det er mulig å utnytte undervisningskapasiteten totalt sett innenfor filosofimiljøet (ex.phil./ex.fac. og disiplinstudiet) bedre enn i dag. Det foreslås derfor ingen tildeling av nye midler til fakultetet i denne sammenheng.

I likhet med i budsjettinnspillet for 2005 skriver fakultetet i innspillet for 2006 at det mangler 20 stillinger for å dekke undervisnings- og veiledningsbehov knyttet til kvalitetsreformen, og at dette gir et budsjettbehov på 11,5 mill. Universitetsdirektøren viser her til at fakultetet har mottatt 17 mill av det samlede beløpet på 52 mill som Universitetet ble tildelt i årene 2003 og 2004 i forbindelse med kvalitetsreformen. Midlene ble lagt inn i basisbevilgningen til fakultetene i 2005, og det foreslås ingen omfordeling av disse midlene nå. 

Tidligere Program for lærerutdanning og pedagogikk (PLP) og Institutt for pedagogikk (IPL) ved SV-fak. ble fra 1.1.2005 slått sammen til Institutt for pedagogikk og lærerutdanning (IPLU) og inngår nå som en del av SV-fak. Fakultetet ber i denne sammenheng om driftsmidler til arbeidet med å integrere de to tidligere fagmiljøene med sikte på utvikling av felles forskningsstrategi og bedre utnyttelse av undervisningsressursene. Det bes videre om midler til nye stillinger innen spesialpedagogikk og universitetspedagogikk (for universitetsansatte). Universitetsdirektøren mener at sammenslåing mellom tidligere PLP og IPL bør gi grunnlag for administrative besparelser over tid i form av bedre utnyttelse av administrative ressurser. Det foreslås ingen spesielle driftsmidler eller midler til nye stillinger innenfor pedagogikk. Arbeidet med integrering av de to tidligere fagmiljøene bør imidlertid prioriteres innenfor fakultets gjeldende budsjettramme.  

På bakgrunn av styrevedtaket i forbindelse budsjettfordelingen for 2005, har universitetsdirektøren søkt departementet om at arkeologi og visuelle kulturstudier plasseres i en høyere kostnadskategori i undervisningsbevilgningen (høyere uttelling). Universitetet har imidlertid ikke fått gjennomslag for dette i departementet, og universitetsdirektøren har brukt samme kostnadskategorisering som departementet i den interne budsjettfordelingsmodellen.  

Det er foretatt en studieplasskutt ved SV-fak. med en budsjetteffekt for 2006 på 813 000. 

UiTø betaler et årlig beløp til UNN knyttet til klinisk praksis for psykologi​studentene. For 2005 var det satt av 2,8 mill til dette formålet. For 2006 foreslås det satt av 3,2 mill. Det foreslås imidlertid at universitetsledelsen gis fullmakt til å justere dette beløpet mot sentral reserve med bakgrunn i resultatet av de pågående forhandlinger med UNN.  Det vises fort øvrig styresak S66-05 om etablering av psykologisk klinikk ved Universitetet, hvor klinikksituasjonen ble behandlet.  

For øvrig vises det til vedlegg 1 og 2 for oversikt over de øvrige tildelingene.

Forslag til styringssignaler

· Fakultetet skal øke den eksterne finansieringen, spesielt fra EU. 

· Fakultetet skal øke antall vitenskapelige publikasjoner og sørge for at kvaliteten på rapporteringen er god.

· Fakultetet skal kartlegge dagens kompetansesituasjon og utarbeide en langsiktig bemanningsplan som tar sikte på å utvikle og bevare et stabilt fagmiljø som oppfyller NOKUTs standarder for vitenskapelig personale og understøtter Universitetets og fakultetets strategier.

· Fakultetet skal tydeliggjøre og videreutvikle instituttlederrollen.

· Alle vitenskapelige og teknisk-administrativt ansatte skal tilbys medarbeidersamtaler med sin leder i 2006.

· Fakultetet skal ha god økonomistyring. Store avsetninger skal unngås, samtidig som en ivaretar tilstrekkelig fleksibilitet til å kunne tilpasse utgiftsnivået til svingninger i bevilgningsnivået.

· Fakultetet skal arbeide for å redusere saksbehandlingstiden for faglige bedømmelser ved tilsettinger og ved vurdering av doktorgradsavhandlinger.

· Fakultetet skal arbeide for å øke antallet kvinner i vitenskapelige toppstillinger.

· Fakultetet skal arbeide for å øke rekrutteringen til det samiske utdannings- og forskningsmiljøet ved fakultetet. 
· Fakultetet skal gjennomføre en analyse av sammenhengen mellom inntakskvalitet (prosjektbeskrivelse, karakternivå og avtaleutforming) på doktorgradsstudenter og gjennomføringstid/frafall for perioden 2000–2005.

· Administrative rutiner i forbindelse med doktorgradsutdanninga skal utvikles og sikres, herunder systematisk oppfølging av doktorgradsstudentenes status i Felles studentsystem (FS).

· For å spisse kompetansen og sikre stabil tilgang og oppfølging av forskerrekrutter skal fakultetet arbeide med å etablere forskningsgrupper innenfor de ulike fagfeltene.

· Emneporteføljen på 8000-nivå (doktorgradsutdanninga) skal gjennomgås for å sikre en sterkere formalisering av opplæringsdelen.

· Fakultetet skal arbeide for å øke rekrutteringen til studieprogrammene.

· Fakultetet skal sikre at lærerutdanningene ved Universitetet i Tromsø synliggjøres, og at fakultetet samhandler godt med andre fakultetet som har lærerutdanning.

· Fakultetet skal dokumentere at de har gjennomgått studieprogramporteføljen og emneporte​føljen med tanke på forenkling av studiestrukturen (studieprogram, årsstudier, emner) og en reduksjon av antallet studieprogram og emner på lavere og høyere grad. Eksternt finansiert videreutdanning er unntatt fra dette kravet.
· Fakultetet skal gjennomføre en evaluering av minst ett studieprogram (faglig fordypning, intern faglig sammenheng osv.)

· Fakultetet skal opprette minst tre fagspesifikke utvekslingsavtaler knyttet til hvert studieprogram. Fakultetet skal arbeide for at noen av avtalene kan utvikles til «Joint degrees».

3.7
Tromsø museum – Universitetsmuseet (TMU)

Generelt

I budsjettinnspillet til TMU bes det om ekstra midler til blant annet:

· Lønns- og driftsmidler ved Botanisk hage – 0,9 mill

· Styrking av forskning og formidling – 2,4 mill

· Vitenskapelige samlinger og sikring av disse – 2,6 mill

· Infrastruktur – 2,0 mill

· Ny zoologisk utstilling – 0,750 mill

Av budsjettinnspillet fremgår det at TMU opplever en generell underfinansiering av driften. Samlet sett beregner TMU behovet for økning i basisbevilgningen på 7,9 mill i 2006 for å få en tilfredsstillende driftssituasjon. Det bes videre om en ytterlige opptrapping med 13 mill i 2010. Midler til ny zoologisk utstilling kommer i tillegg. TMU viser til et anslått merforbruk på 2,5 mill inneværende år. 

Universitetsdirektørens forslag

Det foreslås at Tromsø museum tildeles 0,9 mill til styrking av driften av Arktisk-alpin botanisk hage. Dette som en oppfølging av styrevedtak i sak S31-05 om driftssituasjonen for hagen. Midlene skal gå til dekning av lønnsutgifter til ny garnerstilling samt en generell styrking av driften for øvrig. Midlene legges inn i basisbevilgningen til TMU. Det vises for øvrig til omtale under avsnittet om basisbevilgningen. 

De senere årene har departementet tildelt midler til universitetene (i alt 6,9 mill) til sikring og bevaring av de vitenskapelige samlingene ved museene. Dette som en oppfølging av Riksrevisjonens kritisk rapport om tilstanden ved de vitenskapelige samlingene ved fem statlige museer (ikke TMU). Universitetdirektøren foreslår en tildeling til sikring, bevaring og utvikling av samlingene ved TMU på i alt 1,5 mill i 2006 som en videre oppfølging av departementets øremerkede tildelinger. Det vises for øvrig til vedlegg 10 (mål for universitetene), under omtalen av særlig fokusområder under punkt 5.4, hvor sikring og bevaring av samlinger er spesielt omtalt. 

Det foreslås satt av 1 mill til Museumsprosjektet i 2006, det vil si det samme som i 2005. 

Universitetsdirektøren foreslår videre at TMU tildeles 0,750 mill som en engangstildeling i 2006 til ny zoologisk utstilling.  

For øvrig foreslås ingen ytterligere økningen i budsjettrammen til TMU i 2006. 

For øvrig vises det til vedlegg 1 og 2 for oversikt over de øvrige tildelingene.

Forslag til styringssignaler

· TMU skal gjennomføre og følge opp prosjektet om museets organisering og styrings- og ledelsesordning.

· TMU skal prioritere arbeidet med sikring, bevaring og utvikling av samlingene, herunder digitalisering.

· TMU skal bedre økonomistyringen, slik at det er balanse mellom utgifter og inntekter, og slik at tiltakene som iverksettes, herunder tilsettinger, understøtter museets strategier og planer. Budsjettet bør ikke i for sterk grad bindes til langsiktige forpliktelser, men skal ivareta tilstrekkelig fleksibilitet til å kunne tilpasse utgiftsnivået til svingninger i bevilgningsnivået. 

· TMU skal øke den eksterne finansieringen, spesielt fra EU. 

· TMU skal øke antall vitenskapelige publikasjoner og sørge for at kvaliteten på rapporteringen er god.

· TMU skal arbeide for å øke antallet kvinner i vitenskapelige toppstillinger.

· TMU skal styrke samarbeidet med andre enheter ved Universitetet om forskningsformidling og forskning.

· TMU skal arbeide for å øke rekrutteringen til det samiske forskningsmiljøet ved museet.
3.8
Universitetsbiblioteket (UB)

Generelt

I budsjettinnspillet ber UB om ekstra midler til bl.a.:

· Økt litteraturbevilgning (bøker og tidskrifter)

· Styrket driftbudsjett

Universitetsdirektørens forslag

I styresak S56-04 om egenpublisering vedtok universitetsstyret å opprette et prosjekt med sikte på å etablere et åpent publiseringsarkiv (digitalt bibliotek). I styresak S65-04 om budsjettfordelingen for 2005 ble det vedtatt satt 1 mill årlig i to år knyttet til dette prosjektet. Det foreslås derfor at det settes av 1 mill til dette formålet i 2006, slik som planlagt. 

Litteraturbudsjettet (bøker og tidsskrifter) fastsettes årlig som et øremerket beløp, som forvaltes av styret ved UB. I 2005 ble det satt av 29,5 mill og UB foreslår et budsjett på 32,6 mill til dette formålet i 2006. Dette forslaget må ses i sammenheng med den høye prisveksten på internasjoanle tidsskrifter gjennom lengre tid. Normalt har årlige påslag ligget på om lag 1–2 mill. Universitetsdirektøren foreslår en økning på 0,750 mill (2,5 %), noe som gir et litteraturbudsjett på 30,250 mill i 2006. Denne økningen er noe lavere enn normalt som følge av at universitetsdirektøren samtidig foreslår en økning på 0,750 mill i driftsbudsjettet til UB. 
For øvrig vises det til vedlegg 1 og 2 for oversikt over de øvrige tildelingene.

Forslag til styringssignaler

· UB skal styrke samarbeidet med andre enheter ved Universitetet om forskningsformidling. 

· UB skal prioritere arbeidet med åpent publiseringsarkiv (digitalt bibliotek).

· UB skal sørge for god økonomistyring, slik at det er balanse mellom utgifter og inntekter, og slik at tiltakene som iverksettes, herunder tilsettinger, understøtter bibliotekets strategier og planer. Budsjettet bør ikke i for sterk grad bindes til langsiktige forpliktelser, men skal ivareta tilstrekkelig fleksibilitet til å kunne tilpasse utgiftsnivået til svingninger i bevilgningsnivået.

· UB skal integreres fullt ut i kvalitetssikringen av utdanningsvirksomheten og skal høsten 2006 avgi rapport om sitt arbeid på dette området.

3.9
Universitetets senter for videre- og etterutdanning (U-Vett)

Generelt

I budsjettinnspillet ber U-Vett om ekstra midler til bl.a.:

· Arbeid opp mot næringshager i Troms og Finnmark – 1,5 mill

· Stillingsressurser knyttet til IKT i utdanninga og samfunnskontakt – 0,850 mill

Universitetsdirektørens forslag
Det foreslås at det inngangsettes et handlingsrettet utviklingsarbeid ved U-Vett knyttet til IKT i utdanninga ved fakultetene/NFH, og at det settes av midler til dekning av 20 %-stilling (professor II-stilling) i to år, øremerket dette formålet. Det vil si 0,165 mill årlig i to år.  

For øvrig foreslås ingen økte tildelinger til U-Vett.

For øvrig vises det til vedlegg 1 og 2 for oversikt over de øvrige tildelingene.

Forslag til styringssignaler

· U-Vett skal bidra til økt samhandling internt på Universitetet innenfor videreutdanning. 

· U-Vett skal ikke tilsette i faste undervisningsstillinger i 2006.

· U-Vett skal gi fakultetene/enhetene veiledning og opplæring i bruk av IKT i undervisninga.

· U-Vett skal prioritere arbeidet for å styrke Universitetets samlede regionale samarbeid og aktiviteter.

· U-Vett skal integreres fullt ut i kvalitetssikringen av utdanningsvirksomheten og skal høsten 2006 avgi rapport om sitt arbeid på dette området.

3.10
Samisk senter

Generelt

I budsjettinnspillet for 2006 ber ikke Samisk senter om økning i basisbevilgningen ut over gjeldende budsjettramme. Samisk senter ber imidlertid om at strategiske forskningsmidlene knyttet til SARVVIS- programmet for reindriftsrelatert forskning videreføres. 

Universitetsdirektørens forslag

Samisk senter har mottatt 0,2 mill i strategiske forskningsmidler årlig i tre år (2003-2005) med sikte på utvikling av ny søknad om Senter for fremragende forskning (SFF) innenfor SARVVIS-programmet. Midlene foreslås ikke videreført og det vises til nærmere omtale under avsnittet om strategiske forskningsmidler foran.  
I budsjettet for 2005 ble det Samisk senter tildelt 0,6 mill som lønnsmidler til faglig koordinatorstilling og til drift av masterprogrammet i urfolksstudier. Det foreslås at Samisk senter også i 2006 administrerer midlene på vegne av de involverte fakultetene. Faglig koordinator tilsettes ved et fakultet. Beløpet på 0,6 mill inngår i basisbevilgningen til Samisk senter.

I tråd med vedtaket i styresak S163-01 tildeles 1 mill oppfølging av samisk strategiplan. 0,180 mill går til økning av ordinære strategimidlene slik at disse nå utgjør 0,440 mill, mens 0,820 er knyttet til oppfølging strategiplanen for øvrig. Midlene er lagt inn i basisbevilgningen. I tillegg er det lagt inn 0,130 mill i tildeling til reisestøtte for samiske studenter slik som tidligere.

For øvrig vises det til vedlegg 1 og 2 for oversikt over de øvrige tildelingene.

Forslag til styringssignaler

· Samisk senter skal arbeide for å følge opp St.melding nr. 34 om høyere samisk utdanning og forskning, og videreføre arbeidet med samisk strategiplan.
· Samisk senter skal arbeide for å øke rekrutteringen til de samiske utdannings- og forskningsmiljøene ved Universitetet. 
3.11
Øvrige sentre under styret (SEMUT, KVINNFORSK, AMUNDSEN)

Generelt
I budsjettinnspillene fra sentrene for 2006 foreslås blant annet følgende budsjettøkninger:

· Internasjonal studentutveksling (SEMUT)

· Faglig lederstilling (KVINNFORSK)

· Stilling knyttet til likestillingsarbeid (KVINNFORSK)

Universitetsdirektørens forslag

Universitetsdirektøren foreslår ingen midler til nye stillinger ved sentrene. Etter universitetsdirektørens syn bør normalt økte aktiviteter/oppgaver ved sentrene være knyttet til tilførsel av eksterne midler og være finansiert av disse.

Det foreslås en videreføring av strategimidler på 840 000 og midler til frikjøp av styreledere 80 000 for hver av sentrene. 

Det gis lønnsmidler tilsvarende de faktiske lønnskostnader for hvert av sentrene. I tillegg kommer at de generelle driftsmidlene justeres i forhold til det generelle inflasjonsnivået på 3%. 

Det er lagt inn 0,7 mill i rammen til KVINNFORSK knyttet til mentorprosjektet. Videre foreslås satt av 0,4 mill til Amundsensenteret som finansiering av sekretariatfunksjonen for arktisk universitetet. Tilsvarende avsetning ble gjort i 2005.  

Se vedlegg 3 for nærmere detaljer. For øvrig vises det til vedlegg 1 og 2 for oversikt over de øvrige tildelingene.

Forslag til styringssignaler

· Sentrene skal arbeide for å øke den eksterne finansieringen ved fakultetene. 

· Eventuelle nye aktiviteter ved sentrene selv skal søkes finansiert gjennom eksterne midler.

· Sentrene skal arbeide for økt tverrfaglig samarbeid innenfor sine respektive områder. 

3.12
Sentraladministrasjonen

Generelt

I budsjettinnspillet for 2006 foreslås det satt av midler til følgende nye tiltak:

· Trainee-program for ferdige kandidater

· Dekning av sentrale utgifter ved nye administrative systemer (Syllabus og FRIDA)

· Overføring av stillinger fra annen enhet

Universitetsdirektørens forslag

Universitetsdirektøren foreslår at det settes av midler til etablering av trainee-program organisert under karrieresenteret som en del av forsknings- og studieavdelinga. Det vises for øvrig til budsjettinnspillet fra NFH som også ønsker opprettet et slik trainee-program. I tråd med kostnadsberegningene settes det av 0,250 mill til formålet. 

Det vises til omtalen under avsnittet om basisbevilgningen foran og det foreslås på denne bakgrunn satt av 0,8 mill til lønns- og driftsmidler til rom- og tineplanleggingssystemet Syllabus, herunder midler til dekning av vedlikeholdsavgifter. I tillegg foreslås satt av 0,325 mill til dekning av vedlikeholdsavgifter og drift av forskningspubliseringssystemet FRIDA. 

Videre foreslås det tildelt 1,1 mill til dekning av utgifter til stillinger som på grunn av nødvendige omstillingsmessige tiltak er overført til sentraladministrasjonen fra andre enheter.  

I 2004 ble Universitetet tildelt 0,650 mill til arbeid med kommersialisering av forskningsresultater. Midlene er nå innarbeidet i Universitets budsjettramme. Midlene har til nå vært avsatt på sentral konto, men foreslås nå lagt inn i basisbevilgningen til sentraladministrasjonen til dekning av utgifter til stilling knyttet til kommersialiseringsarbeid og herunder utgifter til juridiske tjenester.

Strategiske forskningsmidler knyttet til støtte til forskere ved  søknad om eksterne midler, foreslås videreført på samme nivå som i 2005. Det vil si med 0,6 mill. I tillegg foreslås det også som tidligere satt av 0,2 mill som posisjoneringsmidler sentralt i forbindelse med søknad om eksterne midler. 

Det foreslås satt av 1 mill som midler til intern opplæring og kompetanseutvikling for teknisk-administrativt personale (samt faglige ledere). Da det gjenstår om lag 2 mill ubrukt fra 2005, gir dette et samlet beløp på 3 mill til disposisjon i 2006. 

Universitetsdirektøren foreslår at Universitetets egeninnsats i tungregneprogrammet budsjetteres på samme nivå som 2005, det vil si med 1,8 mill. 

For øvrig vises det til vedlegg 1 og 2 for oversikt over de øvrige tildelingene.

Sentralt dekningsbidrag

I styresak S103/00 ble fordeling av dekningsbidraget fra eksternt finansierte prosjekter tatt opp. Sentralt dekningsbidrag ble i denne saken satt til 3,5 % av hva som totalt var utgiftsført på eksterne prosjekter. Beregningsmåten har blitt videreført til nå. Når den sentrale delen av dekningsbidraget beregnes flatt på bakgrunn av andelen eksterne midler, gir det enhetene et incitament til å beregne indirekte kostnader på de eksterne prosjektene, ettersom enhetene selv får beholde det de tar inn på enkeltprosjektene. 

Universitetsdirektøren foreslår å videreføre ordningen med å beregne 3,5 % sentralt dekningsbidrag på bakgrunn er utgifter på eksterne prosjekter i 2005.

Forslag til styringssignaler

· Sentraladministrasjonen skal arbeide for at den samlede administrasjonen ved Universitetet er effektiv, fleksibel og omstillingsdyktig.

· Sentraladministrasjonen skal utarbeide beslutningsgrunnlaget for utviklingen og implementeringen av Universitetets strategier og mål for forskning, utdanning og formidling.

· Sentraladministrasjonen skal videreutvikle virksomhetsstyringen.

· Sentraladministrasjonen skal bedre de ulike kompetanseutviklingsprogrammene, slik at medarbeiderne ved institusjonen er best mulig rustet til å møte Universitetets utfordringer.

· Sentraladministrasjonen skal arbeide planmessig for å øke den eksterne finansieringen ved Universitetet, spesielt fra EU. 

· Sentraladministrasjonen skal sørge for gode rapporteringsrutiner for vitenskapelig publisering.

· Sentraladministrasjonen skal arbeide for å tydeliggjøre og videreutvikle lederroller på alle nivåer.

· Sentraladministrasjonen skal arbeide for å øke antallet kvinner i vitenskapelige toppstillinger.

· Sentraladministrasjonen skal arbeide for å øke rekrutteringen til det samiske utdannings- og forskningsmiljøet ved Universitetet. 
· Sentraladministrasjonen skal prioritere arbeidet med studentrekruttering.

· Sentraladministrasjonen skal fullføre gjennomgangen av de internasjonale studenttjenestene med sikte på å bedre veiledningen og oppfølgingen av UiTøs utvekslingsstudenter og av internasjonale studenter ved universitetet.

· De studentrettede IT-tjenestene skal integreres fullt ut i kvalitetssikringen av utdanningsvirksomheten, og sentraladministrasjonen skal høsten 2006 avgi rapport om sitt arbeid på dette området.

3.13
Felles infrastruktur, drift og vedlikehold av bygg (Teknisk avdeling)

Generelt

Teknisk avdeling budsjetterer med en betydelig økning i energiutgifter i 2006 i forhold til budsjettet for 2005. Dette skyldes både økte energipriser, økt forbruk og underbudsjettering i 2005. Økningen i forbruket gjelder blant annet Teorifagbygget, og må ses i sammenheng med både aktivitetsøkning og installasjon av nytt utstyr. I forhold til 2005 er det budsjettert med en økning på om lag 8,5 mill i energiutgifter (økning på 28 %). For øvrig forventes en økning i driftsbudsjettet for bygg tilsvarende den generelle lønn- og prisstigningen på om lag 2–3 %. 

Universitetsdirektøren foreslår at det legges inn 3 mill spesielt til dekning av økte strømkostnader i 2006 ut over kompensasjon for lønns- og prisstigning generelt på 2,2 %. For øvrig må den ekstraordinært store økning i energiutgifter i 2005, dekkes gjennom innsparing i driften eller ved å redusere investeringsutgiftene i året som kommer.  

Kostnadene ved renovering av Realfagsbygget er kostnadsberegnet til 52 mill. Renoveringen planlegges startet opp i 2006 og med avslutning i 2008. I 2006 er utgiftene anslått til 6,5 mill. I regnskapet til Universitetet er det avsatt midler til renovering av bygg (blant annet med inntekter fra salg av boliger), og det foreslås at Renovering av realfagbygget dekkes av disse tidligere avsetningene. Det foreslås videre at den planlagte flyttingen av Akademisk kvarter og ombyggingen i UB-bygget, som til sammen er anslått til om lag 5,3 mill, dekkes inn over de samme avsatte midlene.  

For øvrig vises det til vedlegg 1 og 2 for oversikt over de øvrige tildelingene.

Forslag til vedtak

1.
Styret slutter seg til universitetsdirektørens forslag til fordeling av bevilgningen på statsbudsjettet for 2006 slik det fremgår av dette saksfremlegget.


2.
Styret slutter seg til universitetsdirektørens forslag til styringssignaler slik de fremgår av dette saksfremlegget med de merknader som fremkom under styrets drøfting av saken.
Tromsø, 8. desember 2005

� Avlagte eksamener (studiepoengsproduksjonen) i 2004, danner grunnlaget for beregning av studiepoengsmidler i 2006.


� Samlet endring i basisbevilgningen som følge av endret plassering i kostnadskategori over to år utgjør nå 1,4 mill.


� Utstyr med en anskaffelseskostnad på over 700 000 kr.


� Utstyrsutvalget ledes av rektor og består av representanter fra NFH, Mat.-nat.fak., Med.fak., forsknings- og studiedirektør og personal- og økonomidirektør. 


� Vedtatt i sak S 49-99 om fordeling av midler til vitenskapelig utstyr.


� Det er i tillegg satt av to postdoktorstillinger til CASTL under den ordinære stipendiat- og postdoktorpotten.


� Det er i tillegg satt av en postdoktorstilling til regional FUGE (bioinformatikk) under den ordinære stipendiat- og postdoktorpotten


� At summen av antall finansierte stipendiatstillinger i tabellen viser 167 og ikke 181, skyldes at det er gitt halvårsvirkning for de 30 nye stillingene som er tildelt i 2006. 


� Gjelder 1 postdoktorstilling og 34 stipendiatstillinger (halvårsvirkning). De 17 stipendiatstillingene som først er ledige fra våren 2007, har ikke budsjetteffekt i 2006. 


� Det faktiske bidraget er mye større da verdien av fristasjon ikke er beregnet her. Med fristasjon menes husleiekostnader og en del basisutstyr til arealer som Samskipnaden eller studentene disponerer. 


� Tromsø museum var ikke blant de tre universitetsmuseene som ble revidert.

